ועדת הכספים, כנסת 24, פרוטוקול מספר 331, 2022-10-26 11:14

אלכס קושניר: בוקר טוב לכולם.

אלכס קושניר: היום יום רביעי, א' בחשוון התשפ"ג, 26 באוקטובר 2022.

אלכס קושניר: אנחנו פותחים את דיוני הוועדה.

אלכס קושניר: היום ראש חודש.

אלכס קושניר: על סדר היום העברות תקציביות.

אלכס קושניר: חברי הכנסת שמבקשים הצעה לסדר, בואו נתחיל.

אלכס קושניר: יואב קיש, בבקשה.

יואב קיש: שלום, בוקר טוב.

יואב קיש: אנחנו באירוע רע מאוד לכנסת ישראל.

יואב קיש: ההצעה שלי לסדר היא קודם כול לבטל את הדיון היום בכללותו.

יואב קיש: הדיון הזה לצערי מקורו בחטא.

יואב קיש: יושבים פה חברי כנסת שמעריכים את הכנסת ורוצים לשמור על הבית הזה, מכל סיעות הבית.

יואב קיש: הדיון הזה נקבע שרירותית על ידי יושב-ראש הכנסת פחות משבוע לפני בחירות, דיון בוועדת כספים על העברה של מיליארדים ללא הסכמות.

יואב קיש: זה האירוע שאנחנו נמצאים בו.

יואב קיש: פניתי לייעוץ המשפטי ואני אבקש לכל אורך הדיון לקבל בדיוק את הנימוקים ומדוע יש ליו"ר סמכות להפעיל בשביל לעקוף את ועדת ההסכמות.

יואב קיש: אני רוצה לציין שהסמכות של היו"ר לעקוף את ועדת ההסכמות בהחלטה של ועדת הכנסת – נמצא כאן יו"ר ועדת הכנסת – היא לדעתי רק למקרים מיוחדים.

יואב קיש: נעשה פה תקדים רע מאוד לכנסת כי מעולם – ובדקתי את זה – לא הייתה ועדת כספים שלא בהסכמה שבוע לפני הבחירות.

יואב קיש: האירוע הזה הוא רע.

יואב קיש: עם כל ההערכה הגדולה שיש לי לחבר הכנסת בגין, להבנתי אתה לא מתמודד ברשימה בכנסת הבאה.

יואב קיש: נכון?

זאב בנימין בגין: אני כן.

זאב בנימין בגין: אני במחנה הממלכתי במקום הכבוד 120.

יואב קיש: אנחנו יכולים לצחוק אבל תבינו את האבסורד.

יואב קיש: אני לא רוצה להתייחס לחבר הכנסת בגין, שלא חס וחלילה יגידו דבר מה.

יואב קיש: יש פה חברי כנסת שלא יהיו בכנסת הבאה והם יצביעו עכשיו על ההחלטות האלה, חלקם בגלל שהם לא ברשימות, חלקם אולי לפי הסקרים, אני לא נכנס לזה.

יואב קיש: אבל לא לחינם לא היו הצבעות בוועדת הכספים שבוע לפני בחירות שלא בהסכמה, לא לחינם הדבר הזה לא קרה מעולם בכנסת, רק הפעם זה קורה בגלל שיו"ר הכנסת, שהוא חבר כנסת בסיעת יש עתיד – וכל זה מתחבר לי לאיזה צורך של סיעת יש עתיד באחת או בכמה מן הפניות האלה, ואני באמת לא יודע להגיד לעומק את מהות האירוע אבל אין לי ספק שלא הייתה שום סיבה לעשות את זה מלבד משהו שמתחבא פה בדיונים שלפנינו.

יואב קיש: למה אני אומר את זה?

יואב קיש: כי לא היינו במצב של אופוזיציה לעומתית.

יואב קיש: אני מזכיר ליושב-ראש, אתה ביקשת ועשינו דיון לפני החגים, וביקשתם דיון גם עכשיו עם העברות עודפים – תיכף אדבר למה עודפים הם האירוע פה – והייתה נכונות מצד האופוזיציה והסכמנו.

יואב קיש: כמובן לא הסכמנו לכל מה שרציתם אבל אמרנו שאנחנו מוכנים ללכת למתווה שתהיה בו הסכמה, גם בגלל שזה שבוע לפני, אבל אם זה בהסכמה.

יואב קיש: אמרנו שכאופוזיציה אנחנו נתמקד אך ורק בהעברות שקשורות לביטחון ורווחה.

יואב קיש: ברגע שאמרנו את זה יש עתיד התקפדה.

יואב קיש: יש כאן משהו שהם צריכים שלא נמצא בביטחון ורווחה, אני לא יודע מה.

יואב קיש: נוצר אירוע דורסני ללא סמכות, שפוגע בכנסת בבסיסה.

יואב קיש: יש העברות שאם היינו עושים בהסכמה – יש העברה של צה"ל, של המשטרה – לא היה על מה להתווכח.

יואב קיש: יושבים פה קציני משטרה.

יואב קיש: זה לא האירוע.

יואב קיש: האירוע הוא שימוש שלא כדין ללא סמכות בשביל לכופף לצרכים מפלגתיים של יש עתיד.

יואב קיש: כך אני רואה את האירוע.

יואב קיש: אני אומר את זה בצורה הכי ברורה.

יואב קיש: זה חטא שמרסק, עוד סעיף שמרסק את הסוברניות של הכנסת.

יואב קיש: למה אני מעמיק בזה?

יואב קיש: תבינו את האלטרנטיבה.

יואב קיש: אנחנו יושבים פה בוועדה נכבדה וזה לא שאם לא יעבור פה משהו הוא לא יקרה, לא.

יואב קיש: אנחנו בעוד פחות משבוע בבחירות, אחרי כן תוקם ועדת כספים זמנית, להערכתי תוך סדר גודל של כחודש, ואפשר בתחילת דצמבר את כל ה"סטרוב" הגדול הזה להעביר בוועדה סוברנית של כנסת חדשה עם ח"כים מכהנים, עם אירוע שהוא אחר לחלוטין.

יואב קיש: במקום זה בחר יו"ר הכנסת – אני אומר עוד פעם ליועצת המשפטית: בכל סעיף וסעיף אני מבקש להבין האם יש לו סמכות או אין לו סמכות.

יואב קיש: ראיתי את התשובה שלו, ואני אומר לך: יש מקומות שבוודאות אין להם שום קשר בין התשובה שלו לסמכות.

שלומית ארליך: תיכף נבהיר את עניין הסמכות.

יואב קיש: את תבהירי, את תתייחסי.

יואב קיש: זה יהיה חלק משמעותי מאוד מהדיון.

יואב קיש: אני אומר לכם בצורה הכי ברורה, בנושאי ביטחון ורווחה שיהיו פה בדיון אנחנו כבר נתנו את הסכמתנו.

יואב קיש: זה רק בגלל ההתנהגות הדורסנית ויצירת תקדימים קשים בכנסת הזו.

יואב קיש: מי היה מאמין שפחות משבוע לפני הבחירות תכונס ועדת הכספים ללא הסכמות להעביר מיליארדים.

יואב קיש: הרי באירוע הפוך, אם היה יושב פה היו"ר המיתולוגי גפני היו פה צעקות והתקשורת הייתה מזדעזעת איך הגענו למקום הזה.

יואב קיש: אז היום אני מזדעזע בשביל כל אותם צבועים בתקשורת שלא אומרים את זה.

יואב קיש: הדיון הזה מקורו בחטא.

יואב קיש: אני פונה אליך, היושב-ראש, לבטל את כל הדיון, אין שום סיבה, שום דבר פה לא ייפול ויקום, שום דבר לא דחוף, ולהמשיך כאשר יהיה פה יו"ר ועדת כספים זמני חדש, עוד כחודש.

יואב קיש: הוא זה שצריך, עם חברי כנסת מכהנים נצטרך להשלים את המלאכה.

יואב קיש: תודה.

אלכס קושניר: תודה יואב.

אלכס קושניר: נירה שפק, בבקשה.

נירה שפק: תודה רבה.

נירה שפק: לא אוכל שלא להתייחס לדברים שנאמרו לפניי.

נירה שפק: אני בחרתי לבקש שכל מי שנמצא כאן ויבקש את רשות הדיבור באמת קרא את הטבלה עם הסעיפים וגם נכנס לפניות שקיבלנו אתמול וקרא פנייה-פנייה, וכשהיה כתוב "החלטת ממשלה" נכנס לקרוא את החלטת הממשלה הזו.

נירה שפק: אני לא מדברת על אלה שמגיעים רק לסעיף שלהם מתוך העשרה, כי הם באמת צריכים לדעת ולהיות בקיאים בסעיפים האלה.

נירה שפק: מי שבא לכאן כדי ליצור תקשורת נראה לי שלא בא לשרת את מדינת ישראל ואזרחיה.

נירה שפק: יואב, קשה לי לומר את זה אבל אומר:

נירה שפק: לא הפתעת אותי בכל מה שאמרת.

נירה שפק: מי שלא נראה לו הזוי שבמשך שלוש שנים אין תקציב למדינת ישראל למה שלא ייראה לו הזוי שעוד חודש ועוד חודשיים לא יהיו סעיפים למדינת ישראל?

נירה שפק: מי שלא ניהל שורה-שורה של דרישות של האזרחים, של הרשויות – אנחנו רואים את זה.

נירה שפק: הרי הוועדה הזאת במשך שנה וחצי הכניסה יד, הוציאה נושא והיד טבעה בפנים בבור שלא היה בו כלום.

נירה שפק: לא הייתה לנו העברת מקל.

נירה שפק: היו לנו בורות בנושאים על נושאים על נושאים.

נירה שפק: אני משתמשת במילותיך: אני לא רוצה שוועדת הכספים תהיה כלי לכופף לצרכים מפלגתיים.

נירה שפק: אני מאמינה שוועדת הכספים, כוועדה שאמונה על הבקרה על מה שקורה במשרדי הממשלה, תמשיך, כפי שעשו לפנינו וכפי שיעשו אחרינו, לעשות בקרה, וזה הדבר.

נירה שפק: היו צריכים להעלות כאן סעיף-סעיף.

נירה שפק: אתה בא כאילו אתה היונה הצחורה.

נירה שפק: לא.

נירה שפק: אתם באים כאן עם אג'נדה מפלגתית אופוזיציונית על נושאים שנוגעים בליבתו של האזרח במדינת ישראל.

נירה שפק: אנחנו שומרי הכנסת וכפי שתמיד ידענו, לא פעם ולא פעמיים גם אנשים מן האופוזיציה אמרו לי – ונמצא כאן היושב-ראש – טוב, אני מוותר על הזכות שלי, נירה כבר עשתה מספיק אופוזיציה.

נירה שפק: אני לא מוותרת על המקצועיות שלי, לשאול על סעיף-סעיף, וגם פה אשאל על סעיף-סעיף, ולמדתי אותם סעיף-סעיף והתיקים על השולחן שלי מסומנים סעיף-סעיף.

נירה שפק: אתה מזלזל בכולנו?

נירה שפק: זה קצת לא מקובל עליי.

נירה שפק: באותה אמירה: טוב, זה לא יהיה עכשיו, זה יהיה בדצמבר, בסוף דצמבר, בינואר – ומה יעשו כל אותם שצריכים לקבל מענים?

נירה שפק: קציני מבחן, רווחה, רשויות מקומיות, כל הסעיפים שתיכף נדון בהם.

נירה שפק: תחכו, חיכיתם ותחכו עוד קצת, במדינה הזאת אנחנו לא מצליחים להגיע להכרעה, כל פעם עוד מערכת בחירות ועוד מערכת בחירות, אז תחכו עוד קצת.

נירה שפק: לא, אני לא רוצה לחכות עוד קצת.

נירה שפק: אני רוצה שאת האנשים שאני פוגשת בחוגי בית ואת האנשים שאני פוגשת ברחוב, ששואלים אותי: מתי אני אקבל את זה?

נירה שפק: מתי ייכנס זה?

נירה שפק: מתי אקבל מענה?

נירה שפק: למה אני צריך לחכות בתור כך?

נירה שפק: למה אין לי תקן לזה?

נירה שפק: זה לא יהיה.

נירה שפק: לכן מבחינתי סעיף הזמן לא רלוונטי, לא משנה אם זה שישה ימים, עשרה ימים, וגם לא צריך להתחייב שלא נתכנס עוד פעם כי אם יהיה עוד נושא דחוף על סדר היום אז נגיד: תעצרו רגע?

נירה שפק: ממש לא.

נירה שפק: הקריאה שלי היא כן לבחון כל נושא לגופו, כן גם אם נצטרך להתכנס עוד פעם, כי זה התשובות שהעם צריך לקבל.

נירה שפק: התשובה העניינית האם זה רלוונטי או לא תתקבל פה, על השולחן הזה.

נירה שפק: מה גם שקראתי את התגובות של אגף התקציבים שאמון על זה.

נירה שפק: הרי אנחנו נאבקים עם משרד האוצר כל כך הרבה: תנו, תנו, תנו, ויש שם תשובות ענייניות.

נירה שפק: מי שקרא את הפניות צריך לקרוא גם מה אומר האוצר, או כל גוף רגולטורי רלוונטי על הנושא הזה.

נירה שפק: אני דווקא אמרתי הפוך.

נירה שפק: ההצעה שלי לסדר הייתה, לאחר שהבנתי, וחיזק את זה גם חבר הכנסת יואב קיש, שהיו כמעט 40 פניות, אני אומרת להיפך.

נירה שפק: אני כחברת כנסת אומרת: תעלו על השולחן את 40 הפניות ופה בשולחן הזה נחליט מה כן ומה לא.

נירה שפק: אני רוצה את כל 40 הפניות פה.

נירה שפק: מה קרה?

נירה שפק: בגלל שבאו בוועדת ההסכמות ואל מול 37 הפניות – לא קראו פנייה–פנייה – אמרו: עשר.

נירה שפק: איך אני יודעת?

נירה שפק: יכול להיות שקראו, סליחה יואב.

יואב קיש: הרבה דברים את לא יודעת.

נירה שפק: אני יודעת, ומה שלא אני שואלת, ואני גם מתקנת את עצמי כשאני חושבת שמשהו לא בסדר.

נירה שפק: אז יש עשר פניות.

נירה שפק: לא נאמר: בואו נשב ונחליט מה.

נירה שפק: נאמר: אני אגיד לכם מה.

נירה שפק: התבלבלנו.

נירה שפק: נכון יהיה, אני פונה כאן להעלות את כל הפניות, שנשב פה עד שיעלה עשן, שורה-שורה בדבר הזה.

נירה שפק: אני חושבת שהסעיפים כולם חשובים.

נירה שפק: כשאני רואה אילו סעיפים לא נכללו, יש שם סעיפים שאדבר עליהם וארצה להבין למה הם לא בפנים, למה זה לא חשוב למדינת ישראל.

יואב קיש: את צודקת, מדויק.

יואב קיש: כי היו"ר שלך החליט.

נירה שפק: יואב, התאפקתי ולא הפרעתי לך.

נירה שפק: אני חושבת שגם היו"ר שלי וגם יושב-ראש הסיעה שלי שניהל את זה מולך מאוד ניסה ליצור הסכמות.

נירה שפק: כשאמרתם עשר אז אמרו: עשר.

נירה שפק: אבל אתה לא תגיד איזה עשר.

נירה שפק: הוועדה הזאת תגיד.

נירה שפק: הייתי מוכנה לדיון מכין, שיבואו לכאן ויעשו הכול ונגיד: מתוך מה שהיה כאן בואו נבחר את העשר.

נירה שפק: לא יכול להיות שמשתמשים באמצעים האלה.

נירה שפק: זה שימוש ציני באזרח, במשרתי הציבור, בפקידי הציבור למשהו שישרת איזה סלוגן או אג'נדה.

נירה שפק: לא, לא, לא.

נירה שפק: תפקידן של ועדות הכנסת לעשות את הבקרה ואני רוצה שכאן זה ייעשה.

נירה שפק: עוד דברים שאני רוצה לדבר עליהם, וסליחה שאני מאריכה, כי זה פשוט לא נורמלי כאן.

נירה שפק: אנחנו מדינה דמוקרטית ויש בה ועדת כספים שתערוך דיון ותהיה הצבעה, והרוב קובע.

נירה שפק: אנחנו נדרוש כאן את ההרחבות וכל מה שצריך לעשות בנושא הזה.

נירה שפק: אז לגבי החלק הראשון, אני מבקשת שההצעה שלי לסדר גם תיבחן, בואו נעלה כאן את כל הסעיפים.

נירה שפק: למה?

נירה שפק: כי מאחורי כל סעיף כזה, ויש לי את הרשימה, יש נושאים חשובים שירדו לא כי הם לא חשובים אלא כי אין ברירה וצריך לבחור בין חשוב ודחוף.

נירה שפק: יש הרבה גופים שנפגעים, האזרח בקצה ייפגע, האוכלוסיות המוחלשות ייפגעו, הפריפריה נפגעת מזה שמישהו קם בבוקר ואמר: אני אעשה בלגן על הדבר הזה.

נירה שפק: לא בשביל זה אנחנו כאן.

נירה שפק: תודה.

מוסי רז: אני רוצה להגיד שגם איתנו לא תואמו ההעברות התקציביות הללו או השימוש בעודפים או כל סעיף אחר.

מוסי רז: אגב גם אם מתואם אני בשום מקרה לא מתכוון להצביע בעד העברת 118 מיליון שקל להתנחלויות, בטח לא 18 מיליון שקל להתנחלויות הלא חוקיות.

מוסי רז: אני לא יודע מה זה התיישבות צעירה, זה מיתוג לעולם הפשע, כן, דברים שנעשו בניגוד לחוק.

מוסי רז: בקיצור, מה שצריך להיות כרגע הוא: אפשר לקיים דיון על כל דבר ורק אם יש הסכמה פה אחד על סעיפים להעביר אותם.

מוסי רז: יש הרבה דברים חשובים מאוד בפניות בתחום ניצולי שואה, אנרגיה ודברים אחרים, אני לא רוצה להזכיר, שאני בעדם, אבל אין שום אפשרות שאנחנו נתמוך בדבר הזה.

מוסי רז: לכן אני מצטרף לדבריו של יואב.

מוסי רז: בואו נגיע להסכמות.

אלכס קושניר: תודה רבה.

אלכס קושניר: ולדימיר בליאק, בבקשה.

ולדימיר בליאק: תודה רבה, אדוני היושב-ראש.

ולדימיר בליאק: לא שמעתי את דבריו של חבר הכנסת קיש אבל אני יכול לנחש.

אלכס קושניר: אם תבקש שידור חוזר – לא יהיה.

ולדימיר בליאק: אולי אצפה בהמשך.

ולדימיר בליאק: התחלנו את התהליך הזה עוד לפני החגים, התחלנו עם החברים שלנו בוועדת ההסכמות, התחלנו עם 37 פניות, ירדנו ל-31, ל-21, 18, 10.

ולדימיר בליאק: אני מבין שהוויכוח שלנו מול חבר הכנסת קיש, שהוא רוצה לקבוע - - -

יואב קיש: הוויכוח הוא שיהיו הסכמות שבוע לפני בחירות, ואתם רוצים לקבוע חד-צדדית.

ולדימיר בליאק: אני חושב שאנחנו כקואליציה אחראית, כממשלה מתפקדת חייבים להבטיח את המשך תפקודה של הממשלה, של משרדי הממשלה, גם בתקופת הבחירות.

ולדימיר בליאק: אני רוצה לצטט חלק קטן מן הסעיפים שאנחנו מעוניינים לאשר היום.

ולדימיר בליאק: למשל תשלומי שכר לרשות הכבאות וההצלה ולשירות בתי סוהר, ליווי וסיוע לתלמידים בחינוך המיוחד, סיוע לנוער בסיכון, מימון תוכניות חלוקת סלי מזון, הפעלת מוקד מיצוי זכויות וסיוע במימון מיזם ביטחון תזונתי ל-25,000 משפחות, ואני יכול להמשיך.

ולדימיר בליאק: גם לנו כחברי כנסת יש אחריות, חבר הכנסת קיש, להמשיך ולהבטיח את תפקודם התקין של משרדי הממשלה.

ולדימיר בליאק: אני יודע שלא כל כך חשוב לכם, ולראיה, שיתקתם את המדינה לשלוש שנים וחצי וסירבתם להעביר את תקציב המדינה.

ולדימיר בליאק: אנחנו לא במקום הזה ואנחנו לא ניתן לכם לשתק את המדינה שוב.

ולדימיר בליאק: תודה רבה.

איתן גינזבורג: אני רוצה לומר משהו עקרוני ומשהו קונקרטי.

איתן גינזבורג: מבחינת העיקרון, בסיפה של הדברים ששמעתי מחבר הכנסת קיש - - -

יואב קיש: אני מוכן לחזור על הדברים.

יואב קיש: אבקש אחרי כן להתייחס כי כולם התייחסו אליי אישית וחשוב לי לומר.

איתן גינזבורג: לא מתייחסים אליך אישית.

איתן גינזבורג: מתייחסים לדברים שאמרת.

איתן גינזבורג: בכל מקרה, אני לא מקבל את האמירות.

איתן גינזבורג: הכנסת סוברנית.

איתן גינזבורג: הכנסת מכהנת עד כינונה של כנסת חדשה.

איתן גינזבורג: עד השעה האחרונה ביום 15 בנובמבר בשעה 15:59, עד אז הכנסת ה-24 סוברנית להחליט כל החלטה שהיא מבקשת להחליט.

איתן גינזבורג: אני לא מקבל את הטענה שיש פה חברי כנסת שכן יהיו או לא יהיו.

איתן גינזבורג: זה היה כך תמיד, ראוי כך להתייחס לכנסת, ראוי כך להתייחס אל חברי הכנסת.

איתן גינזבורג: זו אמירה כללית בכלל, כי אם תתחיל לעשות חישובי זמנים, מתי זה לגיטימי ומתי זה לא לגיטימי, אנה אנו באים?

איתן גינזבורג: בכנסת הקודמת, הכנסת ה-23, כשאתה ואני היינו בקואליציה, אתה היית בממשלה ואני הייתי כאן, יושב-ראש ועדת הכנסת, ועדת הכספים הזאת הייתה פעילה מאוד בתקופת הבחירות.

איתן גינזבורג: רשמתי לעצמי מספר נושאים שבאו לידי דיון בתקופת הבחירות.

יואב קיש: בהסכמות.

יואב קיש: הייתה ועדת הסכמות.

יואב קיש: זה הנוהל בתקופה הזאת.

יואב קיש: כל מה שאנחנו גורסים ואומרים, הרי הייתה לנו מוכנות לבוא להסכמות גם בישיבה הזאת.

יואב קיש: הם החליטו לבחור את הסעיפים בעצמם ולדרוס את ועדת ההסכמות.

יואב קיש: אתה מתעלם מן האירוע הזה.

יואב קיש: לא אמרתי שהכנסת לא סוברנית.

איתן גינזבורג: תגיד, אני סיימתי את דבריי?

איתן גינזבורג: אתה רוצה להשלים את דבריך?

יואב קיש: לא, אבל אתה מתייחס לדברים שהם לא נכונים.

איתן גינזבורג: מה אמרתי שהוא לא נכון?

יואב קיש: ברור שהכנסת סוברנית להחליט.

איתן גינזבורג: אמרת:

איתן גינזבורג: נחכה לכנסת חדשה כי יש פה חברי כנסת שלא יהיו בה.

איתן גינזבורג: אלה דברים שאתה אמרת.

יואב קיש: אמרתי שעושים בהסכמות.

יואב קיש: אתה מכיר את זה כיושב-ראש ועדת הכנסת לשעבר, שכאשר יוצאים לתקופה כזאת עובדים בהסכמות, כך הכנסת עובדת.

יואב קיש: יש פה אירוע שכולכם מתעלמים ממנו, של דריסה מוחלטת של ההסכמות.

יואב קיש: על זה אני מדבר.

יואב קיש: שבוע לפני בחירות, פחות משבוע.

יואב קיש: סבבה, הכול בסדר.

יואב קיש: היה אפשר לסגור את זה בהסכמות.

נירה שפק: יואב, הסכמות זה "רק אני מחליט"?

נירה שפק: הרגע אמרו לך שירדו מ-37 ל-10.

יואב קיש: הסכמות משני הצדדים.

יואב קיש: אתה מתעלם מכך לחלוטין.

יואב קיש: ברור שהכנסת סוברנית.

אלכס קושניר: יואב, אתן לך להשלים, רק אני אבקש שאיתן ישלים את דבריו.

איתן גינזבורג: לא התעלמתי מכיוון שלא סיימתי את דבריי.

איתן גינזבורג: קטעת אותי ואני מכבד את דבריך, לעולם לא אפריע לך.

יואב קיש: אזכור את הציטטה הזאת.

איתן גינזבורג: אני מקווה שזה יהיה גם הדדי.

אלכס קושניר: איתן, בבקשה.

אלכס קושניר: אם אתם רוצים לדבר האחד עם השני צאו לחדר הסמוך.

איתן גינזבורג: יש פה דיון שהוא גם בינינו והוא מובא לחברי הוועדה.

איתן גינזבורג: בכל מקרה, ועדת הכספים התכנסה לא מעט פעמים לאשר כל מיני נושאים, ורשמתי לעצמי חלק מן הנושאים שדנו בהם כאן בוועדת הכספים.

איתן גינזבורג: נכון שברוב הגיעו להסכמות, אבל אני חייב לומר לך, מכיוון שאתה ואני היינו באותה קואליציה, שהצד השני לא החרים, הוא לא שם וטו על כל דבר.

איתן גינזבורג: קידמנו כאן חוקים מאפס.

יואב קיש: על מה אתה מדבר?

יואב קיש: על איזו תקופה אתה מדבר?

איתן גינזבורג: בממשלה שאתה ואני היינו חברים בה עד לפני שנה וחצי.

יואב קיש: אבל למה אתה משווה את זה עכשיו?

יואב קיש: אני באמת רוצה להבין, אני שואל.

יואב קיש: תגיד לי את מה אתה משווה למה.

יואב קיש: אנחנו שבוע לפני בחירות.

איתן גינזבורג: אם בסוף דבריי לא תבין למה אני מתכוון אבהיר את דבריי, עוד לא סיימתי אותם.

איתן גינזבורג: בוועדת ההסכמות לא היה מצב של וטו מתמיד, לא היה מצב כזה.

יואב קיש: אבל זה לא המצב.

איתן גינזבורג: זה המצב.

יואב קיש: לא, לפני החגים היה כאן דיון בוועדת הכספים בהסכמות.

יואב קיש: כמה סעיפים נידונו?

יואב קיש: לפני החגים, לפני חודש.

יואב קיש: איתן, למה אתה אומר דברים לא נכונים?

איתן גינזבורג: האם בכל הדברים הלא נכונים שאמרת קפצתי והפרעתי לך באמצע?

יואב קיש: אוקיי, אז תמשיך להגיד דברים לא נכונים.

איתן גינזבורג: תן לי לומר את דבריי הלא נכונים בלי שתפריע לי.

איתן גינזבורג: איך הדיל הזה?

יואב קיש: סבבה.

איתן גינזבורג: מעולה.

איתן גינזבורג: אז אמשיך בדבריי הלא נכונים.

אלכס קושניר: תגיד שאתה עובר לדברים הנכונים.

איתן גינזבורג: כל אחד ישפוט אם הם נכונים או לא נכונים.

איתן גינזבורג: הייתה פה ועדת הסכמות שמורכבת משתי סיעות ולא היה חרם כמעט על כל סעיף.

איתן גינזבורג: עכשיו אני מבין שיש הסכמה על עשרה סעיפים.

איתן גינזבורג: עכשיו יש ויכוח אילו סעיפים יבואו לדיון, כן או לא.

יואב קיש: לא.

איתן גינזבורג: אתה יודע מה, 15 סעיפים, 20 סעיפים.

איתן גינזבורג: אתה בטח מסכים על 37 סעיפים.

יואב קיש: אתה מדבר דברים מנותקים.

יואב קיש: זה זכותך.

יואב קיש: אני לא מפריע יותר.

איתן גינזבורג: אתה לא מפסיק להפריע.

איתן גינזבורג: גם זו היא הפרעה.

איתן גינזבורג: יש דברים בחיים שלא קשורים לבחירות בכלל, הם דברים טכניים של ממשלה.

איתן גינזבורג: אתה מכיר את זה היטב כי היית שם.

איתן גינזבורג: אתה בעצמך הבאת כל מיני נושאים לדיונים בתקופת בחירות בנושאים השונים שעסקת בהם, גם במשרד הבריאות, וגם משרד האוצר הביא אותם: פטורים ממע"מ למעונות יום.

איתן גינזבורג: כל מיני דברים הבאנו בתקופת בחירות.

איתן גינזבורג: אני מציע, הכי טוב להגיע בהסכמה, וצריך להגיע בהסכמה, ואני גם אומר ליושב-ראש הוועדה, צריך להגיע בהסכמה, אבל אני גם אומר לך, יואב, בתקופה הזאת צריך לנתק את הפוליטיקה מן האירוע הזה.

איתן גינזבורג: יש העברות כספים שהן לא פוליטיות בהכרח.

איתן גינזבורג: יש העברות כספים שיכולות באמת אולי להמתין, אבל יש דברים שלא.

איתן גינזבורג: אני מציע לשני הצדדים להגיע למקום שבו מעבירים היום תקציבים, גם אם אנחנו שבוע לפני הבחירות, והיו דברים מעולם, עשיתי פה רשימה.

איתן גינזבורג: הוועדה הזאת התכנסה שבוע בדיוק לפני בחירות בכנסת הקודמת.

יואב קיש: בהסכמה.

איתן גינזבורג: הכול בהסכמה.

יואב קיש: פה זה לא בהסכמה.

איתן גינזבורג: בטח שלא, כי אתה לא מסכים לשום דבר, אתה שם וטו על כל דבר, אז איך יסכימו?

איתן גינזבורג: אני מציע להתנתק מן הפוליטיקה, להבין שלצד הפוליטיקה והבחירות שיהיו אף אחד פה לא יגזור שום קופון על העברת כספים ממשרד אחד למשרד אחר כדי שהבירוקרטיה תמשיך לעבוד, שום אזרח לא יצביע למפלגה כזו או אחרת או למועמד כזה או אחר כי עשינו להם העברת כספים כזו או אחרת, לא יהיה דבר כזה.

איתן גינזבורג: הם לא מודעים לזה בכלל, הציבור לא באירוע הזה.

איתן גינזבורג: אבל יש פה ממשלה ומדינה שצריכה לעבוד.

איתן גינזבורג: אם צריך הפסקה של כמה דקות כדי להגיע להסכמות האלה – תגיעו, אבל אם לא, צריך להמשיך לתפקד.

איתן גינזבורג: אני מציע שכן נגיע להסכמות, זה הרבה יותר בריא והרבה יותר טוב, אבל הסכמות צריכות להיות מתוך רצון טוב, יואב.

איתן גינזבורג: מכיוון שעבדנו לא מעט בשנה האחרונה, הייתם די בונקר לאורך כל הקדנציה בהרבה מאוד תחומים, חלקם רלוונטיים וחלקם לא רלוונטיים.

איתן גינזבורג: השגתם את מבוקשכם, הכנסת הצביעה על פיזורה, הוקדמו הבחירות כפי שרציתם.

איתן גינזבורג: תשחררו, תאפשרו לעבוד.

איתן גינזבורג: באמת זה פופוליטיקה.

איתן גינזבורג: תודה רבה.

יואב קיש: קודם כול, אני מעריך מאוד את חברי איתן גינזבורג ובגלל זה כשהוא אמר דברים שהם לא נכונים וייחס אותם אליי אני מתנצל שהפרעתי, כי זה פשוט לא נכון.

יואב קיש: אני מסכים מאוד עם מה שאתה אומר.

יואב קיש: הסכמנו באופן חריג לעשות ישיבה של ועדת הכספים על נושאים בהסכמה ואמרנו שנלך לנושאים של ביטחון ורווחה.

יואב קיש: איתן, אני מסביר לך עוד דבר: תסתכל, יש פה שתי העברות תקציביות לרווחה ורשויות מקומיות ושמונה העברות של עודפים.

יואב קיש: בכנסת תקינה בהגדרה בעודפים מחכים בדרך כלל לדצמבר.

יואב קיש: זאת ההתנהלות השגרתית של הוועדה.

יואב קיש: אין פה אירוע בעייתי למשרדים כאשר מדובר בעודפים.

יואב קיש: אם יש העברה תקציבית שצריך אותה ספציפית למשהו – אתה יודע מה, בואו ניכנס ונעניק להם, וגם היינו מגיעים להסכמות.

יואב קיש: כל העודפים האלה, כל השמונה האלה לא דחופים.

יואב קיש: אפשר בדצמבר בשקט.

יואב קיש: כך היו מתנהלים, אם היה יושב פה גפני כך הוא היה עושה, מעביר עודפים לדצמבר, ובמקרי קיצון אולי לא.

יואב קיש: הנה אני אומר, תשאל אותם גם כן.

יואב קיש: לכן כל הנימוק שלך הוא הפוך על הפוך.

יואב קיש: יש פה משהו שלא קרה מעולם, שבוע לפני בחירות יש כאן דריסה של ועדת ההסכמות.

יואב קיש: חודש לפני כן הייתה ועדת הסכמות שנתנה לוועדת הכספים להתכנס ולעשות.

יואב קיש: יכול להיות שבמהלך הקדנציה - - -

איתן גינזבורג: לא במהלך הקדנציה.

יואב קיש: דווקא בתקופה של ועדת ההסכמות, אני אומר לך שאירוע - - -

איתן גינזבורג: אני הייתי כאן.

איתן גינזבורג: מה לעשות.

יואב קיש: אני אומר לך שדווקא בתקופה של ועדת ההסכמות פה עשינו הרבה דברים, הרבה דיונים ומה שהיה צריך לקרות קרה.

יואב קיש: פעם ראשונה שהיו"ר מנצל את הסמכות שלו.

יואב קיש: אנחנו נבחן כל סעיף לגופו של עניין.

יואב קיש: אני אומר לך כבר עכשיו שאני לא רואה איך הקריטריון של מידיות עונה להעברת עודפים, באופן קטגורי.

יואב קיש: יש פה שאלה מהותית קטגורית.

יואב קיש: זה לא תקציבי.

יואב קיש: אם העברת העודפים יכולה להיות בדצמבר מדוע מדובר פה במשהו מהותי?

יואב קיש: איך מחברים את זה?

יואב קיש: זה מה שלא מסתדר.

איתן גינזבורג: גפני העביר כאן העברה לעמותות, וכולנו יודעים אילו עמותות.

יואב קיש: עשינו פה העברות תקציביות לפני חודש.

יואב קיש: לפני חודש עשינו כאן בהסכמה דיון על עמותות עם ועדת הסכמות.

יואב קיש: על מה אתה מדבר?

איתן גינזבורג: בקיצור, באילו סעיפים אתה מוכן לדון?

אלכס קושניר: המשא ומתן לא פה.

נירה שפק: יואב, לא הזכרת דיור ממשלתי, לא הזכרת הנגשה לאנשים עם מוגבלויות.

יואב קיש: מה דחוף בדיור ממשלתי?

יואב קיש: העברת עודפים - - -

מוסי רז: יואב, ,אתה צודק שזה לא דחוף, אבל מה יש לך נגד זה?

מוסי רז: למה אי אפשר להגיע להסכמה?

מוסי רז: מה אכפת לכם?

ולדימיר בליאק: אתם הרי מתנגדים לדבר הזה מתחילת ספטמבר.

איתן גינזבורג: תראה: משרד החינוך – הפעלת מערך בחינות בגרות.

יואב קיש: איתן, כל זה לא דחוף.

יואב קיש: זה העברה של עודפים.

איתן גינזבורג: זה לא מה שאומר המנכ"ל.

יואב קיש: הוא יעשה את זה בדצמבר.

איתן גינזבורג: למה אתה מתעקש?

יואב קיש: כי הכנסת מתפזרת בעוד שבוע ואני לא מוכן לדון במה שלא דחוף ומידי.

איתן גינזבורג: זה סתם התעקשות.

יואב קיש: הרגע אמרת שאתה לא מפריע לי ואתה רואה שמיד הפרת את האמירה שלך.

יואב קיש: אני רוצה להתייחס לכל הדברים שאמרו פה חברי הכנסת.

יואב קיש: מתעלמים מדבר מהותי, שכאילו הכול בסדר.

יואב קיש: נכון שהכנסת סוברנית עד הפיזור שלה, חד וחלק, אני לא מתווכח, אבל גם הייתה פה ועדת כנסת שהוציאה הנחיה שאנחנו הולכים לעשות את זה בהסכמות.

יואב קיש: כאשר אתה מגיע שישה ימים לפני בחירות אתה לא עושה ישיבות של ועדת הכספים שלא בהסכמה.

יואב קיש: מה לעשות?

יואב קיש: יש לך עוד חודש ועדה אחרת.

יואב קיש: אלא אם יש אירוע דחוף, חירום, אירוע חשוב שמחייב את המידיות הזאת.

יואב קיש: אנחנו לא במקום הזה.

יואב קיש: עשינו ישיבת ועדה לפני חודש.

יואב קיש: אני לא זוכר כמה סעיפים היו בה, לדעתי סביב 20 סעיפים, אולי תגידו לי אתם כמה היו.

אלכס קושניר: פחות.

יואב קיש: אבל מעל עשרה סעיפים, בואו נגיד 15 פלוס-מינוס.

אלכס קושניר: אושרו אז שישה סעיפים.

יואב קיש: הדברים הדחופים קיבלו מענה מוועדת ההסכמות כפי שהם קיבלו גם עכשיו.

יואב קיש: דרך אגב, כשאני אמרתי עשרה סעיפים, יכול להיות שהיינו גומרים ב-12–13, אני לא יודע.

יואב קיש: הרעיון המרכזי היה – ואני אומר את זה לכם, חברי יש עתיד – שהדבר הזה ייקבע בהסכמה ולא בהנחתה של היו"ר.

יואב קיש: זו הייתה הכוונה.

יואב קיש: אמרתי שנתעסק בביטחון וברווחה.

ולדימיר בליאק: אבל לא הסכמת.

ולדימיר בליאק: רצית לקבוע את פירוט הפניות.

יואב קיש: אני מסביר איך זה הגיע למספר עשר.

איתן גינזבורג: אבל אתה מדבר על זה כבר שלושה שבועות.

איתן גינזבורג: מתי זה הגיע לכנסת?

ולדימיר בליאק: בתחילת ספטמבר.

איתן גינזבורג: אנחנו כבר בסוף אוקטובר.

יואב קיש: אעביר לך את כל ההתכתבויות.

יואב קיש: לפני שבוע קיבלנו את - - -

ולדימיר בליאק: חודשיים אנחנו עם הסיפור הזה.

נירה שפק: יואב, יש אנשים מאחורי זה.

יואב קיש: אני לא יכול שמפריעים.

אלכס קושניר: זה לא יכול להימשך לנצח.

יואב קיש: אתם פניתם אליי קודם והייתי בשקט.

נירה שפק: בשקט לא היית.

אלכס קושניר: יואב, בבקשה תשלים את דבריך.

יואב קיש: אני משלים את דבריי.

יואב קיש: לפני החגים התכנסה הוועדה.

יואב קיש: הגענו לאחרי החגים, כי במהלך החגים אי אפשר היה לעשות שום דבר.

יואב קיש: קיבלתי מסמך של 21 סעיפים, שהוא המסמך שכמדומני אתה הוצאת.

אלכס קושניר: לא, אני הוצאתי מסמך עם 37 סעיפים.

ולדימיר בליאק: בהמשך זה היה 21 סעיפים, נכון.

יואב קיש: זה המסמך שהוגש אחרי החגים.

יואב קיש: כלומר זה סדר גודל של שבועיים.

איתן גינזבורג: לא, זה אוקטובר.

יואב קיש: לפני שבועיים הגיע מסמך עם 21 סעיפים.

יואב קיש: זה מה שאני אומר לך.

יואב קיש: החגים נגמרו.

ולדימיר בליאק: אבל קיבלת מסמך עם 37 סעיפים עוד לפני כן, בתחילת ספטמבר.

יואב קיש: היו חגים.

אלכס קושניר: רגע, חבר'ה, די, אי אפשר כך.

יואב קיש: הסיכום שאתם מדברים עליו, אני מסביר איך הגענו אליו.

יואב קיש: קיבלתי מסמך של 21 סעיפים לפני כשבועיים.

יואב קיש: התשובה הייתה: אנחנו בהחלט מוכנים, למרות שזה חריג, לעשות ישיבה של ועדת הכספים בהסכמה ולתת אישור לנושאי רווחה וביטחון.

יואב קיש: בכוונה כך כתבנו.

יואב קיש: למה?

יואב קיש: כי במשרד האנרגיה אני לא יודע מה קורה.

איתן גינזבורג: אבל מה עם עולים חדשים וזקנים שצריכים להיכנס לדירה?

יואב קיש: זה רווחה.

איתן גינזבורג: לא, זה של משרד הקליטה, זה לא רווחה.

נירה שפק: ורשויות מקומיות.

אלכס קושניר: חבר'ה, אני מבקש לא להפריע לו.

אלכס קושניר: אחרת, הדיון לא ייגמר לעולם.

יואב קיש: אמרתי: לפחות עשר.

יואב קיש: למה כך אמרתי?

יואב קיש: הרעיון היה שנשב ונסגור פרטים.

יואב קיש: אבל קודם כול רציתי שהיו"ר יפסיק עם ההנחיה החד-צדדית שלו, שפוגעת קודם כול בכנסת – אני לא מבין למה אתם מגנים על זה – כי זה התקופה שעושים דברים בהסכמות, ולא היינו מנותקים מן ההסכמות, אבל הייתי בדרך לשם.

יואב קיש: הנה אני אומר את זה: אין שום הסבר מדוע על העברת עודפים של משרד האנרגיה יושב-ראש הכנסת פוצץ את כל האירוע.

יואב קיש: אני לא יודע מה מתחבא שם, אין לי מושג.

ולדימיר בליאק: אז בואו נשמע את התקציבן והוא יסביר לך.

יואב קיש: אתם לא מסוגלים לוותר על זה, נכון?

יואב קיש: הנה אני אומר לך, אנחנו הסכמנו לכל מה שהיה פה בביטחון ולכל מה שהיה פה ברווחה.

יואב קיש: דיור ממשלתי הוא לא רלוונטי והוא לא דחוף, זה העברת עודפים.

יואב קיש: אין שום סיבה להעביר עכשיו עודפים, זה פשוט יכול לחכות חודש.

יואב קיש: על זה אני הולך לעמוד.

יואב קיש: מדוע זה צריך לעבור עכשיו לא בהסכמות?

יואב קיש: שיעבור עוד חודש בהסכמות.

יואב קיש: אני אומר לכם, כל מה שיש עתיד רוצה זה את הטיקט של קארין אלהרר, משהו באנרגיה.

יואב קיש: אני לא יודע מה מתחבא שם.

אלכס קושניר: תודה רבה.

אלכס קושניר: אני גם מבקש להתייחס לסוגיה ולשקף לכם את החוויה שלי.

אלכס קושניר: במסגרת נוהל העבודה במערכת בחירות, כשאני מקבל פניות מאגף התקציבים והן עוברות את תהליך הבקרה של הלשכה המשפטית ומתפרסמות אחר כך לחברי הוועדה, אני פונה לוועדת ההסכמות עם כל הפניות שיש על השולחן על מנת לנסות לקבל אישור.

אלכס קושניר: מאז שהכנסת הצביעה על פיזורה הייתה תחושה שיש מין בור שחור, שאתה שולח לשם פניות ופשוט לא מקבל שום תשובה במשך זמן רב מאוד.

אלכס קושניר: פניתי גם ליו"ר הכנסת.

אלכס קושניר: קודם כול מה שעניין אותי זה לאפשר תפקוד יעיל ורציף של הממשלה.

אלכס קושניר: לפני הדיון האחרון, למרות שלא היו הסכמות, פניתי לחבר הכנסת קיש על מנת לנסות להגיע להסכמות, ובסוף הצלחנו להגיע להסכמות על כמות סעיפים קטנה מאוד ואישרנו אותם כאן בהסכמות לפני החגים.

אלכס קושניר: מיד אחרי החגים לקחתי את כל ההעברות התקציביות, גם העודפים וגם ההעברות שלא הגענו לגביהם להסכמה ופניתי ליו"ר הכנסת, בגלל שיש לו את הסמכות לאשר את זה.

אלכס קושניר: גם לי יש ביקורת על יו"ר הכנסת כי אני חושב שצריכות להיות 37 העברות על השולחן.

נירה שפק: לגמרי.

אלכס קושניר: אני חושב שתפקידה העיקרי של ועדת הכספים בתקופה כזו הוא לאפשר עבודה רציפה של משרדי הממשלה.

אלכס קושניר: יואב, אתה היית שר בממשלה.

יואב קיש: אתה לא מפריד בין עודפים להעברות?

יואב קיש: כמעט הכול עודפים.

אלכס קושניר: בדיוק לזה אני מגיע.

אלכס קושניר: אתה היית סגן שר בממשלה, אני הייתי מנכ"ל משרד ממשלתי, ואני בטוח שיש פה עוד אנשים – נירה עבדה במשרד ממשלתי – אז כולנו מכירים את המצוקה הזו של משרד ממשלתי שמחכה לעודפים.

אלכס קושניר: אני אומר לך, יואב, כשאתה מחכה לסוף שנה, לקראת דצמבר בתור מנכ"ל משרד ממשלתי ואתה לא יכול לקדם פרויקטים ולשלם לספקים, זה דבר שמייצר פגיעה קשה מאוד בתפקוד של משרד ממשלתי ובאמת לא מאפשר תפקוד רציף של הממשלה.

אלכס קושניר: במשך השנה וחצי הזאת ניסיתי והצלחתי להוציא את הפוליטיקה מחוץ לחדר הזה.

אלכס קושניר: אני מבין שאנחנו שבוע לפני בחירות אבל אני מבקש שאנחנו נעבור סעיף-סעיף, העברה-העברה, נתייחס לגופה של אותה פנייה ונשקול בוועדה האם לאשר או לא לאשר.

אלכס קושניר: בסופו של דבר לנו יש את הסמכות.

אלכס קושניר: נירה, אני אומר לך שאם הייתה לי האפשרות והייתה לי הסמכות להעלות את כל 37 הפניות וההעברות אז הייתי מעלה אותן.

נירה שפק: זאת ההצעה שלי לסדר.

אלכס קושניר: זאת הצעה לסדר שלצערי לא ניתנת למימוש.

ולדימיר בליאק: זה לא בסמכותנו.

אלכס קושניר: בגלל שהסמכות היא של יושב-ראש הכנסת או של ועדת ההסכמות.

אלכס קושניר: ועדת ההסכמות סירבה באופן גורף ואחר כך היה איזשהו דין ודברים.

נירה שפק: עכשיו יואב אומר משהו אחר.

אלכס קושניר: תהליך ההסכמות שם פחות רלוונטי.

אלכס קושניר: גם אם נאשר עשר, תשע או שמונה אני חושב שזה לא מספיק.

אלכס קושניר: צריך לדון פה ב-37 העברות שקיימות כרגע על שולחן הוועדה ולהחליט מה כן דחוף ומה לא דחוף.

אלכס קושניר: כאן אני פונה אליך, יואב, אולי כדאי שאתם תעשו את הצעד הזה.

אלכס קושניר: בואו נסכים שנעלה את כל 37 ההעברות בדיון ונחליט במהלך הדיון ביחד האם זה דחוף או לא דחוף.

יואב קיש: איך אתה רוצה לעשות את זה?

יואב קיש: אתה לא יכול להוסיף דברים לסדר היום.

אלכס קושניר: א', אני יכול, אם ועדת ההסכמות נותנת הסכמה.

יואב קיש: נדרשים ארבעה ימים.

אלכס קושניר: יש פה יושב-ראש ועדת הכנסת שקבע בנוהל שאפשר לקצר את זה.

אלכס קושניר: היינו יכולים לערוך דיון ענייני על 37 העברות, לעבור העברה-העברה, לראות מה חשוב, מה דחוף.

אלכס קושניר: כרגע זה לא המצב.

יואב קיש: שים לב שיש כמויות שונות של העברת עודפים והעברות תקציביות.

יואב קיש: היום יש לנו שתי העברות תקציביות, של רווחה ורשויות מקומיות, שאני מבין את הדחיפות.

יואב קיש: כשיש העברה תקציבית אני מבין את הדחיפות שלה ואני מוכן לנהל דיון.

יואב קיש: אני אומר לך גם באופן עקרוני, שתי ההעברות התקציביות האלה היו בהסכמות שלנו, אתה יודע את זה.

יואב קיש: זה לא האירוע.

יואב קיש: האירוע המרכזי, מתוך 30 ומשהו הפניות שאתה מדבר עליהן כמעט הכול הוא עודפים.

אלכס קושניר: עודף זה דבר דחוף מאוד לפעמים.

יואב קיש: אני אומר לך שלא כך הדבר.

נירה שפק: אתה לא יודע כי לא דנו בזה.

יואב קיש: העברת עודפים שונה מהעברה תקציבית.

יואב קיש: מה לעשות, אתה לא יכול להתייחס לזה באותו אופן.

אלכס קושניר: אולי היא שונה אבל גם בעודפים הרבה פעמים יש דחיפות.

אלכס קושניר: הייתי מנכ"ל משרד ממשלתי.

אלכס קושניר: אני מסתכל עכשיו על העודף הזה של משרד הקליטה, אני מבין שזה דחוף.

יואב קיש: אני טוען שהעברת עודפים יכולה לחכות חודש, כולם, נקודה.

יואב קיש: לכן כל ה-30 – ואולי פה יש פער.

יואב קיש: אם אני אכנס לפירוט שלך, כמעט הכול זה העברות עודפים, בקושי יש העברות תקציביות.

יואב קיש: דווקא בהעברות תקציביות הלכנו אתך ואישרנו.

יואב קיש: את השתיים האלה גם אתה יודע שהיינו מאשרים.

יואב קיש: אבל ברגע שאתה מתחיל לדחוף העברות עודפים, שיש פה אי-הסכמה מהותית, אני עדיין טוען שהעברות עודפים אין בהן דחיפות, נקודה.

יואב קיש: לא יעזור כלום, ברמה קטגורית במשך חודש שלם המשרדים יכולים להסתדר, חד-משמעית.

נירה שפק: איך אתה יודע?

נירה שפק: אתה יודע מה עומד מאחורי הדברים?

יואב קיש: כך הוועדה התנהלה במשך שנים רבות.

אלכס קושניר: אנחנו סיימנו את הדיון התיאורטי ונעבור לפניות עצמן.

אלכס קושניר: נתחיל לפי הסדר.

איתן גינזבורג: בואו ננסה להגיע להסכמות.

אלכס קושניר: ניסינו.

יואב קיש: כל עוד יש עתיד לא יוותרו על האנרגיה – יש שם משהו שאני לא יודע מה הוא.

יואב קיש: על זה הם הלכו לכל המהלך, על זה קיבל יו"ר הכנסת הוראה מן הבוס שלו לפרק את הכנסת.

יואב קיש: נקודה.

אלכס קושניר: נעשה הפסקה של עשר דקות.

אלכס קושניר: נחזור ב-12:00.

אלכס קושניר: נחדש את הדיון.

אלכס קושניר: לצערי לא הצלחנו להגיע להסכמות ולכן נעבור סעיף-סעיף.

אלכס קושניר: הפנייה הראשונה היא של משרד הרווחה: 183–185.

יואב קיש: אני רוצה לשמוע מן הייעוץ המשפטי את סמכות היושב-ראש לכל פנייה ופנייה.

אלכס קושניר: אתה רוצה לכל פנייה ופנייה, או כללי לכול?

יואב קיש: לכל פנייה ופנייה.

יואב קיש: אתה לא יכול באופן כללי.

אלכס קושניר: היועצת המשפטית, בבקשה.

שלומית ארליך: תן לי גם להסביר באופן כללי.

שלומית ארליך: סמכות היושב-ראש נגזרת מסעיף 112 לתקנון, שקובע שיושב-ראש הכנסת רשאי להתיר לוועדה לקיים ישיבות בתקופת הפגרה.

שלומית ארליך: זה משתקף גם בהחלטת ועדת הכנסת.

יואב קיש: מה מחייב, התקנון או החלטת ועדת הכנסת?

יואב קיש: איך אתם מסתכלים על זה?

שלומית ארליך: התקנון.

יואב קיש: אם החלטת ועדת הכנסת הייתה משהו אחר, אז מה?

שלומית ארליך: אבל היא לא תגיד משהו אחר, היא הולכת לפי התקנון.

איתן גינזבורג: החלטת ועדה לא יכולה לסתור תקנון.

איתן גינזבורג: היא נובעת מן התקנון, היא לא סותרת תקנון.

שלומית ארליך: היא גם מזכירה את סעיף 112.

שלומית ארליך: סעיף 5 להחלטה אומר שבמקרה שבו לא אישרה ועדת ההסכמות קיום ישיבה רשאי יושב-ראש הוועדה לפנות ליושב-ראש הכנסת בבקשה לקיים ישיבה.

יואב קיש: מה הנימוקים של היושב-ראש?

שלומית ארליך: יושב-ראש הוועדה באמת פנה, כפי שאמר, עם 37 סעיפים.

שלומית ארליך: יושב-ראש הכנסת יאשר את קיומה לפי החלטה מנימוקים מיוחדים בלבד.

יואב קיש: "מנימוקים מיוחדים" – זו ההגדרה.

שלומית ארליך: כך קובע סעיף 112(ב).

שלומית ארליך: יושב-ראש הכנסת העביר את פירוט נימוקיו, כפי שהופץ היום לחברי הוועדה.

שלומית ארליך: מתוך הדברים שהוא כתב, להבנתי לאחר שנעשה בירור מקצועי, ונשמע תיכף את הגורמים המקצועיים, תהיה התייחסות לכל פנייה.

איתן גינזבורג: השאלה של יואב קיש היא האם הסמכות של היושב-ראש היא לקיום ישיבת הוועדה או לסעיפי הדיון.

שלומית ארליך: היושב-ראש צריך להתייחס, כשהוא רשאי להתיר לוועדה לקיים ישיבה, הוא עושה את זה במקרים מיוחדים.

יואב קיש: מנימוקים מיוחדים.

שלומית ארליך: התקנון אומר "במקרים מיוחדים".

שלומית ארליך: שאל חבר הכנסת קיש האם מתקיימים מקרים מיוחדים בכל פנייה ופנייה.

שלומית ארליך: יושב-ראש הכנסת במכתב שהוא העביר פירט את עשר הפניות, לאחר שנועץ עם הגורמים המקצועיים, עם משרד האוצר, פירט את הנימוקים המיוחדים שנמצאו שמתקיימים באותן עשר פניות.

שלומית ארליך: עכשיו צריך לשמוע את ההתייחסות של הגורמים המקצועיים.

יואב קיש: לפני שנשמע את הגורמים המקצועיים, לגבי הנימוקים המיוחדים של היו"ר, האם זה הא בהא תליא או שזה מופרד?

יואב קיש: אני מנסה להבין.

שלומית ארליך: מה זאת אומרת "מופרד"?

שלומית ארליך: במכתב הראשון של היו"ר מ-21 באוקטובר 2022 הוא השיב ליושב-ראש הוועדה, שלאחר שנועץ והתקיימה בדיקה מקצועית הוא מצא שמתקיימים נימוקים מיוחדים.

בן אבא: אני מאגף התקציבים.

בן אבא: הפנייה נועדה לתקצוב תוספת לתקציב הרווחה בסך של 19,271 אלפי שקלים עבור יישום החלטות ממשלה שמפורטות בו.

בן אבא: ברשותכם, לא אקריא.

בן אבא: אם תרצו אעבור עליהן.

יואב קיש: תקריאי הכול, בוודאי, אני רוצה לעבור על הכול בפירוט מסודר, כולל להסביר מדוע יש מקרים מיוחדים.

בן אבא: עבור יישום החלטת ממשלה מס' 1279 מיום 14 במרץ 2022 בנושא תוכנית חומש לחברה הבדואית; החלטת ממשלה מס' 421 מ-12 בספטמבר 2021.

יואב קיש: כמה הולך לתוכנית החומש לחברה הבדואית?

בן אבא: אם אפשר, היושב-ראש, אשמח להסביר את כל הפנייה ואז אענה על שאלות.

בן אבא: החלטת ממשלה מס' 421 מיום 12 בספטמבר 2021 לקידום בני העדה האתיופית; והחלטת ממשלה 826 מיום 19 בדצמבר 2021 בנושא תמיכה בפעילות פנאי המשלבת בני נוער עם מוגבלויות עם בני נוער שאינם בעלי מוגבלויות, כמפורט להלן.

בן אבא: בתוכנית מטה המשרד תוספת של 3,602,000 שקלים לצורך תקצוב תקני רכב ונלוות לשירות המבחן, על מנת להקל את העומס על קציני המבחן.

בן אבא: כמו כן תוספת שני תקני כוח אדם לתכלול עבודת המטה בנושא אלימות במשפחה.

בן אבא: בתוכנית שירותי משרד מרכזיים סך של 105,695,000 שקלים לתקצוב נוסף להפעלת המיזם לביטחון תזונתי ולתקצוב מענים לאזרחים אוקראינים שהגיעו לישראל בעקבות המצב הביטחוני באוקראינה ואינם זכאים לתמיכה ממשרדים אחרים.

בן אבא: בתוכנית מוגבלויות, טיפול קהילתי, סך של 3,855,000 שקלים לטובת הגדלת תקציב התמיכות בפעילות פנאי משלבת של בני נוער עם מוגבלויות עם בני נוער שאינם עם מוגבלויות, על פי החלטת ממשלה מס' 826 מיום 19 בדצמבר 2021.

בן אבא: בתוכנית שירותים אישיים וחברתיים, טיפול חוץ ביתי, סך של 4,514,000 שקלים לטובת תקצוב תוכנית מעגן להתערבות מניעתית בגיל הרך, לפי החלטת ממשלה מס' 421 מיום 12 בספטמבר 2021.

בן אבא: בתוכנית שירותים אישיים וחברתיים, טיפול קהילתי, סך של 1,550,000 שקלים לטובת תקצוב החלטת ממשלה מס' 1279 מיום 14 במרץ 2022 בנושא תוכנית חומש לחברה הערבית.

בן אבא: ובתוכנית סיוע לבתי משפט ותקון, טיפול קהילתי, סך של 4,007,000 שקלים לטובת תקצוב הרחבת משרד הרווחה ותוכנית פיילוט בתי משפט קהילתיים, בשיתוף שותפות אשלים והג'וינט.

בן אבא: מבחינת דחיפות של הפנייה, אני אתייחס ואם תקציבן המשרד ירצה הוא ירחיב.

בן אבא: מבחינתנו אי העברה של הפנייה תגרום לעצירה של מימוש החלטות ממשלה, למשל על טיפול בעולים מאתיופיה, בעצירת כסף למיזם לביטחון תזונתי, כלומר זה עשוי לעצור ל-25,000 משפחות את הסיוע לקראת סוף השנה.

יואב קיש: סוף שנה זה דצמבר?

בן אבא: מעכשיו ולהמשך השנה.

יואב קיש: אני רוצה לדעת את כל הפרטים האלה כדי להבין שבאמת משהו יקרה אם זה לא יתקבל.

בן אבא: ראש אגף התקציבים של המשרד יידע לפרט.

בן אבא: פגיעה בעבודת תסקירים לבתי המשפט בגלל תקציב לקציני המבחן ושיתוק במענים לאלימות במשפחה ובתוכניות לטיפול בעוני, אנשים עם מוגבלויות, נשים בזנות ונוער בסיכון.

חנן פריצקי: אני סמנכ"ל תקציבים במשרד הרווחה.

חנן פריצקי: כפי שהציגה שירה, אנחנו מדברים על תקציבים שהיו אמורים לעבור למשרד בגין החלטות ממשלה.

חנן פריצקי: צריך להבין שכבר מספר חודשים אנחנו נתקלים בבעיות קשות מאוד לנהל את מערך התשלומים אצלנו.

חנן פריצקי: אני רוצה לשקף איך זה נראה במשרד ממשלתי.

חנן פריצקי: יש לנו בעיות קשות מאוד לנהל את התקציב ואנחנו נדרשים ליצירתיות גדולה מאוד בכל צורת ההתייחסות שלנו לכל המענים שאנחנו צריכים לשלם.

חנן פריצקי: לצורך העניין אני חייב להתייחס גם לפניות הנ"ל וגם לפניית העודפים, לאור מה שהציג חבר הכנסת קיש, ולהסביר.

אלכס קושניר: חנן, היא לא נמצאת בסדר היום אז היא לא תעלה בכל מקרה.

חנן פריצקי: היא נמצאת בסדר היום.

יואב קיש: רווחה כן.

יואב קיש: זה לא אנרגיה.

אלכס קושניר: סליחה.

חנן פריצקי: התשובה לגבי סוף שנה היא כדלקמן:

חנן פריצקי: כל עוד אנחנו מצליחים להתנהל במסגרת התקציב הקיים, עם יצירתיות שלא הייתה בשנים קודמות, כי אנחנו צריכים בעצם להחליף בתוך התקנות התקציביות עצמן כסף בכסף ולהחליט מה דחוף, מה משלמים קודם ומה לא משלמים.

חנן פריצקי: מכיוון שנשארו לנו אך ורק חודשיים לתשלום לסגירת שנה, אנחנו נמצאים כרגע במצב שאם הפניות האלה לא יגיעו אנחנו בעצם עוצרים תשלומים.

יואב קיש: מה יקרה אם הן יגיעו בעוד חודש?

חנן פריצקי: אסביר.

חנן פריצקי: כרגע מבחינתי אני מפעיל את כל הקסם האישי שאין לי.

חנן פריצקי: אנחנו כל הזמן מחזיקים את חשבות המשרדים במצב שאנחנו אומרים להם: עוד דקה זה עובר והכול מסתדר.

חנן פריצקי: כך זה עובד.

חנן פריצקי: אני עובד על בסיס יום-יומי ואני מסביר שהחלטות ממשלה ועודפים ממש תוך יום-יומיים הולכים לעבור.

חנן פריצקי: לצורך העניין, רק בשביל להתייחס לעודפים, כי זה קשור מאוד לעניין, יש לי פה על השולחן 167 מיליון שקל לטובת עודפים.

חנן פריצקי: מה זה עודפים?

חנן פריצקי: עודפים זה מילה רעה מאוד.

חנן פריצקי: אני לא עובר לנושא אחר אבל אני רוצה להסביר את הסיטואציה.

יואב קיש: אבל כעת אתה לא מדבר על מה שאנחנו עוסקים בו בסעיף.

יואב קיש: אולי נדבר על זה כשנגיע.

יואב קיש: אני כרגע עוסק בפניות 183–185.

יואב קיש: בוא נתייחס אליהן.

חנן פריצקי: אתייחס לפנייה עצמה.

חנן פריצקי: אני מסביר שזה בדיוק אותה סיטואציה.

חנן פריצקי: הסיטואציה היא שכרגע יש לנו חוסר תקציבי, גם בתקנות הרלוונטיות וגם במקומות אחרים.

חנן פריצקי: דהיינו לצורך העניין, אם הצלחנו כרגע להמשיך ולתפעל את המענים לאוקראינים שמגיעים לארץ: ביטוח רפואי, סיוע רפואי, אם זה לא יעבור כרגע נימצא במצב שבו אני אגיע למשרד ותוך חמש דקות – אני מקווה מאוד שזה לא יקרה – יעצרו תשלומים גם בנושא ביטחון רפואי לאוקראינים וגם בנושא סלי מזון לאנשים עם צרכים מורכבים.

חנן פריצקי: אלה דברים שנמצאים בתוך התקנה עצמה, בתוך האישור עצמו, דברים שהתחייבנו שאנחנו מעבירים.

חנן פריצקי: במידה והאישור הזה לא עובר, במציאות התקציבית, שנשארו לנו חודשיים בלבד לסוף השנה, פשוט נעצרים תשלומים, הן בנושאים הללו, הן בנושא החלטות ממשלה, הן בנושא העברות לטיפול בנושא האלימות.

חנן פריצקי: מן הבחינה הזאת מדובר באמת – אני לא רוצה להכביר במילים על המשמעות של עצירת תשלומים בנושאים שונים בתחומי הרווחה לאור אי-אישור תקציב בתקופה זאת.

נירה שפק: על פי כל מה שאמרת, ובדוגמאות ובפירוט ששלחתם, זה פגיעה דווקא באוכלוסיות שלא יכולות להרשות לעצמן את מרחב הגמישות של אי-התשלום, אם זה עולים חדשים, אם זה סלי רווחה וכל התמיכות שעליהן דיברת עכשיו.

נירה שפק: האם אני מבינה אותך נכון?

יצחק פינדרוס: לא ראיתי כאן סלי רווחה.

חנן פריצקי: יש ביטחון תזונתי, לצורך העניין.

נירה שפק: קראתי גם את החלטות הממשלה הרלוונטיות, להבין מה כללו בפנים.

חנן פריצקי: בנושא ביטחון תזונתי נמצאים פה בפנייה 60 מיליון שקל.

נירה שפק: קראתי את החלטות הממשלה.

נירה שפק: בתוך החלטת הממשלה אנחנו רואים בדיוק את הפירוט.

נירה שפק: כאן יש את הצמצום.

נירה שפק: לא סתם הם ציינו כאן את מספר החלטת הממשלה.

נירה שפק: כפי שאני מבינה ממך, הגענו לשלב של התשלום ואין לך לאן לגלגל יותר, ולכן תהיה עצירה.

יואב קיש: אתה מדבר עכשיו על ההעברות של העודפים?

חנן פריצקי: לא, דיברתי על הפנייה עצמה.

חנן פריצקי: ביקשת שנדבר על הפנייה עצמה.

יואב קיש: יש לי שאלות.

יואב קיש: בניגוד לנירה שאין לה שאלות לי יש הרבה שאלות אז כשאפשר יהיה לשאול אני אשמח לשאול.

איתן גינזבורג: סיימת להסביר לגבי הדחיפות?

חנן פריצקי: אמרתי שלצורך העניין המשמעות של אי-אישור ההעברה היום, זה אומר באופן חד משמעי עצירה מידית של התשלומים בכל נושא ונושא.

חנן פריצקי: הגענו למצב שאנחנו נמצאים לקראת סוף השנה עם תשלומים בודדים שנשארו לסוף שנה.

חנן פריצקי: זה אומר עצירת תשלומים בנושאים רבים ומגוונים בשירותי רווחה.

אלכס קושניר: חנן, תודה רבה.

אלכס קושניר: שאלות לגופה של הפנייה, בבקשה.

יואב קיש: אני רואה את נושא תוכנית החומש של החברה הבדואית לפי החלטת ממשלה מס' 421.

יואב קיש: אני מבקש שתפרט מה חלקה בתקציב ולמה מיועדים הכספים בטווח הקצר של השנה.

חנן פריצקי: זו החלטת ממשלה שמתנהלת כבר כשנה.

חנן פריצקי: היא סוג של החלטת ממשלה שהמשיכה החלטות קודמות.

איתן גינזבורג: היא המשך של החלטות קודמות של ממשלות קודמות?

חנן פריצקי: כן.

חנן פריצקי: השנה אנחנו מדברים על 11.5 מיליון שקל.

יואב קיש: מתוך 19 מיליון שקל, 11.5 זה לבדואים?

חנן פריצקי: 11.5 מיליון לטובת תוכנית חומש לבדואים.

חנן פריצקי: יש שם גם שירותי רווחה, הגדלה והרחבה של שירותי רווחה במגזר הבדואי, יש שם גם נושאי בינוי של שירותי רווחה.

חנן פריצקי: זה עיקר התוכניות, אבל זה מגוון שירותים והעצמה של תוכניות נוספות במגזר הבדואי.

יואב קיש: מה המשמעות של התוכנית של מטה המשרד, כוח אדם?

יואב קיש: מה צריך שם?

יואב קיש: אתה מוסיף תקנים?

חנן פריצקי: אני מוסיף נלוות.

חנן פריצקי: יש לנו משבר גדול מאוד בנושא תזכירים לקציני מבחן.

חנן פריצקי: אנחנו לא מצליחים לגייס קציני מבחן.

חנן פריצקי: לצורך העניין, קציני מבחן הם אלה שעושים תזכירים.

חנן פריצקי: בגלל זה אנשים גם נשארים בבתי כלא כי בלי תזכיר של קצין מבחן הם לא יכולים לצאת מן הכלא.

חנן פריצקי: אנחנו לא מצליחים לגייס עובדים ללא תקן רכב, עובדים לא מוכנים להגיע ולנסוע קילומטרים ברחבי המדינה בלי שיש להם תקן רכב.

חנן פריצקי: נמצאים פה תקני רכב וכוננות לקציני מבחן על מנת לאפשר להם לעבוד ועל מנת שאנחנו נצליח לגייס קציני מבחן.

חנן פריצקי: אנחנו נמצאים עם זה במשבר גדול מאוד כבר מספר חודשים.

חנן פריצקי: אנחנו מנסים לאלתר, מנסים להשיג עובדים.

חנן פריצקי: כרגע אנחנו במצוקה קשה מאוד בקטע הזה.

חנן פריצקי: בגלל זה אנחנו מתעכבים כבר הרבה מאוד חודשים בתזכירים לאנשים.

נירה שפק: שני תקנים אתם מבקשים בתוספת.

חנן פריצקי: לא, שני התקנים שאנחנו מבקשים הם לטובת נושא הטיפול באלימות במשפחה.

חנן פריצקי: אנחנו נמצאים עם תוכנית ענקית לטיפול באלימות במשפחה.

חנן פריצקי: אנחנו צריכים מישהו שיתכלל אותה, מישהו שיהיה עליה 24/7.

חנן פריצקי: קודם דיברתי על נלוות לקציני מבחן.

חנן פריצקי: יש פה גם שעות נוספות, גם כוננויות וגם תקנים.

חנן פריצקי: שני תקנים מיועדים לטובת החלטת ממשלה בנושא אלימות במשפחה, שעיקרה יותר מ-250 מיליון שקל.

חנן פריצקי: היא החלטה נרחבת מאוד שאנחנו צריכים לתפעל, משימה כבדה מאוד וחשובה.

חנן פריצקי: זה מה שמופיע בסעיף.

יואב קיש: מה זה שירותי משרד מרכזיים?

יואב קיש: יש שם בטח טעות, זה לא 105 מיליון ש"ח.

חנן פריצקי: זה אכן שם, אבל אסביר מה יש שם.

יואב קיש: אבל ביקשתם 19 מיליון ש"ח.

חנן פריצקי: בשירותי מרכז זה העברה פנימית.

בן אבא: הפנייה הזאת מורכבת משלושה נדבכים: סך התוספת לתקציב משרד הרווחה, כלומר לסעיף 23, הוא 19 מיליון שקל, שמגיעים מבחוץ.

בן אבא: בעיקרם הם מוקצים לטובת החלטות ממשלה.

בן אבא: הנדבך השני שיש בפנייה, כפי שמפורט כאן, התוספת של 105 מיליון ש"ח, שגם אותה הקראתי, כל יתר הדברים הם הסטות פנימיות בתוך תקציב משרד הרווחה לתקציב משרד הרווחה.

בן אבא: בנוסף יש לנו נדבך שלישי - - -

יואב קיש: זה לא נקרא עודפים?

בן אבא: לא, זה לא עודפים משנה שעברה.

בן אבא: זה בתקציב משרד הרווחה לשנת 2022, יש הסטות ממה שהיה אמור להיות במקום אחד והוא מועבר לבקשת המשרד למקום אחר.

יואב קיש: מאיפה זה עובר ולאן?

אלכס קושניר: מאיזה מקום זה עובר?

בן אבא: התוכנית הכי גדולה שממנה יש הסטה היא תוכנית מוסדות ולשכות, תוכנית מס' 23-1203, משם מועברים 32 מיליון ש"ח.

יואב קיש: תני לנו פירוט על ה-105 מיליון שקל האלה.

בן אבא: אני יכולה לתת לכם את הפירוט.

בן אבא: יש פירוט של כל התוכניות, אתה רואה בטבלה בנספחים שלנו מאיפה כל דבר מגיע ולאן הוא הולך.

יואב קיש: אני מבקש שתפרטי לפרוטוקול - - -

בן אבא: יש פירוט לכל התוספות שהן מתוך הסעיף.

בן אבא: אני יכולה לקרוא את טבלת התוספות.

יואב קיש: חשוב שנשמע.

אלכס קושניר: תראה את הטבלה.

אלכס קושניר: יואב, לא נהוג להקריא את כל המספרים.

אלכס קושניר: אם יש לך שאלה ספציפית לגבי קוד תוכנית מסוים אז תגיד.

בן אבא: קודם כול אני מפנה אותך להיסטוריה התקציבית בעמוד 6, שם אתה רואה בעמודה "השינוי המוצע" גם את ההפחתות, ובאופן מפורט יותר אתה רואה את זה בטבלה מעמוד 7 והלאה.

יואב קיש: אני רואה שזה לא תקציב 2022.

בן אבא: זה השינוי.

בן אבא: אתה רואה פה בשורה השנייה את ה-105 מיליון ואתה רואה את המינוסים.

בן אבא: תסתכל על העמודה "השינוי התקציבי המוצע בפנייה, הוצאות נטו".

בן אבא: הסכום של העמודה הזאת הוא 19,270,000 שקל.

יואב קיש: ה-30 מיליון שאמרת בסעיף 721 זה מה שהגדרת קודם.

בן אבא: ה-32,560,000 זה מה שהתייחסתי.

בן אבא: פרט לכך יש עוד 30 מיליון, עוד 21 מיליון.

בן אבא: זה הסטות.

יואב קיש: בואו נעבור על הדברים הגדולים.

יואב קיש: התחלנו עם ה-32 מיליון.

יואב קיש: אמרת שזה היה סעיף של בינוי שירד.

יואב קיש: מה זה היה?

בן אבא: זה תוכנית שנקראת "מוסדות ולשכות".

בן אבא: הדבר הזה הוא בעיקרו הסטות מדברים שהם תוכנית שאתה חושב בתחילת השנה שתצא ובפועל היא בביצוע גבוה פחות ממה שחשבת.

בן אבא: חנן, אם אתה יודע להתייחס באופן מפורט יותר.

יואב קיש: מה היא התוכנית הזאת?

חנן פריצקי: אסביר.

חנן פריצקי: מדובר בתקציבי פיתוח.

חנן פריצקי: תקציבי פיתוח מחולקים לשני נדבכים, הן תקציב הרשאה והן תקציב מזומן.

חנן פריצקי: כאשר יש לך הרשאות אתה מתחיל לבנות מבנים ואתה חוזה תשלומים לאורך השנים הרלוונטיות.

חנן פריצקי: חזינו שהתשלומים השנה יהיו X ובסוף הם Y. בסופו של יום התשלומים השנה הם הרבה יותר נמוכים לאורך חיי הפרויקט.

חנן פריצקי: לכן אנחנו מסיטים את תקציב המזומן שיש לנו בתקציבי פיתוח לדברים חשובים שאנחנו צריכים לעשות במהלך השנה.

חנן פריצקי: זו התנהלות רגילה של כל שנה.

יואב קיש: זה ה-32 מיליון שקל.

יואב קיש: מה זה 30 מיליון שקל?

חנן פריצקי: 30 מיליון שקל זה תוכנית אסטרטגית שחשבנו שנצליח לפתח אותה בנושא מוגבלויות.

חנן פריצקי: בסופו של יום המדינה חוקקה חוק לטובת טיפול במוגבלויות, עם הסדר סדור מאוד בתוך החוק איך זה יהיה ומה יקרה.

חנן פריצקי: כתוצאה מכך לקח קצת זמן עד שזה יקרה.

חנן פריצקי: לכן השנה התוכנית האסטרטגית - - -

יואב קיש: אתה מדבר על החוק.

יואב קיש: למה זה מתעכב?

יואב קיש: מה קרה?

חנן פריצקי: זה לא מתעכב.

חנן פריצקי: בסופו של יום החוק נחקק.

חנן פריצקי: זה קרה במחצית השנייה של השנה.

חנן פריצקי: התחלנו להיכנס להסדרים.

חנן פריצקי: חשבנו שזה יקרה קודם, זה לא קרה, אבל יש דברים שבחוק עצמו כבר קיבלנו תקציבים לצורך יישומו.

חנן פריצקי: בכסף של השנה לא נספיק להוציא את הסכום הספציפי הזה, שזה תוכנית אסטרטגית, ולכן אנחנו משתמשים בשנה הזאת בחלק מן הכסף.

יואב קיש: אז יש לכם עודף בסעיף הזה.

חנן פריצקי: זה חלק מהתנהלות שוטפת של משרד, שמעבירים מתקנה לתקנה.

יואב קיש: מה זה 21,800,000?

חנן פריצקי: זה גם פיתוח.

חנן פריצקי: סעיפי פיתוח מחולקים למספר סעיפים.

חנן פריצקי: אנחנו מקווים שנשנה את זה בשנה הבאה אבל כיום זה מופיע במספר סעיפים.

חנן פריצקי: גם שם זה אותה תשובה שנתתי לגבי הבינוי ולגבי המזומן השנה בניגוד לתחזית שהייתה לגבי מזומן.

יואב קיש: כלומר יש לך כ-54 מיליון שקל מפיתוח שאתה לא מבצע ואתה לוקח את זה לטובת נושאים אחרים.

יואב קיש: הדלתא היא 19 מיליון שקל, שאותם אתה מקבל.

חנן פריצקי: בסופו של יום אני מקבל 19 מיליון שקל נוספים מהרזרבה הכללית אבל כל השאר זה העברות פנימיות לצורך יישום החלטות פנים-משרדיות.

יואב קיש: בואו נישאר בינתיים במספרים הגדולים.

יואב קיש: יש עוד שני סכומים גדולים שאני רוצה להבין מה הם.

יואב קיש: אחד הוא 11,700,000 והשני הוא 7 מיליון.

יואב קיש: מה הם המספרים הללו?

חנן פריצקי: 11 מיליון שקל זה תוספת לפיתוח שירותים.

חנן פריצקי: זה גם הפחתה מתקציב בינוי, אותו דבר.

חנן פריצקי: כל מה שמתחיל ב-"12" הוא פיתוח.

בן אבא: התוכניות שמתחילות ב-"2312" כולן תוכניות פיתוח.

יואב קיש: "23" זה המספר ו-"12" זה הפיתוח.

יואב קיש: הסעיף האחרון שביקשתי לדעת עליו הוא ה-902.

בן אבא: זה הנדבך השלישי שרציתי להגיד, שהוא הקצאה מתוך תקציב הרזרבה של המשרד, הפשרה של הרזרבה לטובת פעילות המשרד.

בן אבא: כפי שאתם יודעים בוודאי, בתחילת שנה ובבניית תקציב, בכל תקציב אנחנו מקצים לפי מה שמחליטה הממשלה היקף מסוים של רזרבה.

בן אבא: לאורך השנה עם התפתחות הביצוע מפשירים אותה.

בן אבא: כאן יש הפשרה של 7 מיליון שקלים לטובת פעילויות של המשרד שפירטנו אותן.

יואב קיש: אחרי שנכנסנו לפרטי הבקשה, אם בהתחלה חשבתי שהעיקר זה ה-19 מיליון שקל – העיקר זה ה-105 מיליון שקל באירוע הזה שאנחנו מצביעים עליו.

יואב קיש: נכון?

בן אבא: הסכום הגדול ביותר הוא 105 מיליון שקל.

יואב קיש: אשמח לקבל פירוט רחב יותר על מה מוציאים פה 105 מיליון שקלים.

חנן פריצקי: שני נושאים מרכזיים יש בתוך ה-105 מיליון שקל.

חנן פריצקי: אחד הוא 60 מיליון שקל שמצטרפים לעוד 30 מיליון שקל של ביטחון תזונתי.

חנן פריצקי: במסגרת זו יש לנו פרויקט מכרזי של כרטיסי מזון ל-26,000 משפחות במצוקה קשה ביותר לכאורה, פרויקט שבה גם מלווה אותם עמותה, גם מנסים לשקם אותם.

חנן פריצקי: זה פרויקט בסדר גודל של כ-90 מיליון שקל שנתי ל-26,000 משפחות.

יואב קיש: הוא לא תוקצב לשנת 2022?

חנן פריצקי: הוא לא תוקצב.

יואב קיש: למה הוא לא תוקצב?

חנן פריצקי: כי לא היה ברור בכלל שהנושא הזה יתממש.

חנן פריצקי: היו לנו סעיפי תמיכה.

יואב קיש: זה הכרטיסים הידועים של דרעי?

חנן פריצקי: חד-משמעית לא.

יואב קיש: אז אמרתי: איך אתם מתקצבים את הכרטיסים?

יואב קיש: אתם הורסים לו את הפרויקט.

איתן גינזבורג: הכרטיסים של דרעי הם במשרד הפנים.

אלכס קושניר: יואב, כל אחד והכרטיס שלו...

חנן פריצקי: היה לנו פיילוט במשך מספר שנים.

נירה שפק: פה זה כרטיס של משרד הרווחה, לא של פרסונה.

איתן גינזבורג: העברנו תקציב.

איתן גינזבורג: הוא עצר תקציב במליאה עד שהוא יקבל את ה-700 מיליון שקל.

איתן גינזבורג: כולנו היינו המומים.

יואב קיש: אתה אומר שהתוכנית הזאת היא 90 מיליון שקלים לכל השנה.

יואב קיש: היא תוקצבה רק ב-30 מיליון שקלים.

חנן פריצקי: ועכשיו היא מתוקצבת במלואה.

יואב קיש: איך קרה שהיא לא תוקצבה במלואה?

חנן פריצקי: מדובר על הרחבה של תוכנית.

חנן פריצקי: התוכנית המקורית היא פיילוט של 25 מיליון שקל, כאשר 12.5 מיליון שקל הגיעו מן המשרד ו-12.5 מיליון שקל הגיעו מן המפעיל.

יואב קיש: בואו נדייק: זה לא תוכנית שהתחילה עם 90 מיליון שקל.

יואב קיש: זה תוכנית שהתחילה כפיילוט עם 25 מיליון שקלים.

חנן פריצקי: עם 12.5 מיליון שקלים, חצי מן המדינה וחצי מן היזם.

חנן פריצקי: זה רץ מספר שנים.

חנן פריצקי: חשבנו שצריך להרחיב את זה.

חנן פריצקי: זה היה רק במספר רשויות מצומצם.

חנן פריצקי: אנחנו פרסנו את זה למספר רשויות הרבה יותר גדול.

יואב קיש: אילו רשויות הצטרפו עכשיו?

חנן פריצקי: זה בהתאם לקריטריונים.

חנן פריצקי: מדובר על יותר מ-100 רשויות בכל הארץ בהתאם לקריטריונים.

אלכס קושניר: חברים, אפשר להתקדם?

חנן פריצקי: זה בפריסה ארצית.

חנן פריצקי: התוכנית השנייה היא כל הסיפור של טיפול באוקראינים הפליטים שמגיעים ארצה.

חנן פריצקי: הכסף הגדול שיש שם הוא לטובת ביטוח רפואי מכיוון שצריך לעשות לכל האנשים האלה ביטוח רפואי.

יואב קיש: זה לא מתקציב משרד הבריאות?

נירה שפק: לפי מה שהסברתם זה מכיוון שהמעמד שלהם לא מאפשר תגבור ממשרדים אחרים, אז אתם נאלצים לתת את החבילה.

נירה שפק: הבנתי נכון?

חנן פריצקי: נכון.

חנן פריצקי: היה על זה דיון בין-משרדי נרחב מאוד, מי ייתן ומה ייתן ואיך ייתן.

חנן פריצקי: מכיוון שהם לא אזרחים כרגע והם במעמד זמני הוחלט שאנחנו מממנים את זה באמצעותנו.

חנן פריצקי: חלק גדול מאוד מן התשלומים – יש גם כרטיסי מזון שאנחנו נותנים ויש גם לינה לחלק מן האנשים.

חנן פריצקי: מדובר בצרכים מידיים וחיוניים.

יואב קיש: כמה מידיים?

יואב קיש: האם זה יכול לחכות חודש למשל?

חנן פריצקי: לא.

חנן פריצקי: אנחנו כבר משלמים את זה בפועל כרגע על סמך דברים אחרים שיש לנו בסעיף.

חנן פריצקי: פשוט תיעצר פעילות בדברים אחרים.

חנן פריצקי: זה כסף שהחליף כסף בתוך התקנה עצמה.

חנן פריצקי: מן הבחינה הזאת, תופסק הפעילות באופן מידי.

אלכס קושניר: תודה רבה.

אלכס קושניר: פניות מס' 183–185, מי בעד?

יואב קיש: אתה מצביע על כל הפנייה?

יואב קיש: אני רוצה להגיד, ברשותך, אני אומר עוד פעם, התנגדנו מהותית לקיום הדיון.

יואב קיש: התנהלות היושב-ראש ללא תיאום עם ועדת ההסכמות היא אירוע שאנחנו מתנגדים לו נחרצות.

אלכס קושניר: רק תגיד איזה יושב-ראש.

יואב קיש: יושב-ראש הכנסת מיקי לוי, שדרס את ועדת ההסכמות.

יואב קיש: לכן אני לא הולך להצביע בעד שום דבר.

יואב קיש: במקומות שאנחנו בעד – כפי שאמרתי: רצינו להיות בעד נושאי רווחה ונושאי ביטחון – אנחנו נימנע.

אלכס קושניר: תודה רבה.

אלכס קושניר: פניות מס' 183–185, מי בעד?

אלכס קושניר: מי נגד?

אלכס קושניר: מי נמנע?

אלכס קושניר: בעד – רוב

אלכס קושניר: נמנעים – 1

אלכס קושניר: הפניות אושרו.

יואב קיש: רביזיה.

חנן פריצקי: אפשר לדבר גם על פניית העודפים?

אלכס קושניר: פנייה מס' 23-008, עודפים: משרד הרווחה.

אלכס קושניר: בבקשה.

בן אבא: הפנייה התקציבית נועדה להעברת עודפים משנת התקציב 2021 לשנת התקציב 2022 בסך של 169,296,000 שקלים, וזאת לפי הפירוט להלן.

בן אבא: אני ממשיכה לקרוא את הפירוט כולו, אלא אם תגידו אחרת.

בן אבא: תוכנית שירותי משרד מרכזיים, סך של 27,742,000 שקלים.

בן אבא: הסיבות בגינן נוצרו העודפים: סלי מזון המחולקים לקראת סוף השנה הקלנדרית במסגרת מבחן תמיכות, אושרו לדיווח ברבעון הראשון של שנת 2022 על ידי ועדת התמיכות.

בן אבא: התשלומים מתבצעים כעת בהתאם.

בן אבא: במסגרת התוכנית לחלוקת סלי מזון לנזקקים, קמחא דפסחא, תומך המשרד בעמותות המספקות ביטחון תזונתי.

בן אבא: ועדת התמיכות אפשרה להגיש את התמיכות עד הרבעון הראשון של שנת 2022 ובהתאם התשלום ישולם בשנת 2022.

בן אבא: מחשוב – התחייבויות בגין שירותי קלדנות, רישיונות תוכנה, תוכנה למחשב, ציוד מחשוב ושירותי כוח אדם שישולמו בשנת 2022.

בן אבא: בתוכנית שירותים אישיים וחברתיים, טיפול קהילתי, סך של 40,388,000 שקלים בגין ארבע סיבות.

בן אבא: הראשונה, פיתוח תוכניות שונות בשיתוף פעולה בין משרדי הממשלה לארגון הג'וינט במסגרת הסכם רב שנתי.

בן אבא: השנייה, ספקים המפעילים מרכזי הגנה לטיפול בקטינים נפגעי תקיפה מינית.

בן אבא: השלישית, חוזה התקשרות אל מול גופים המפעילים את תוכנית נושמים לרווחה.

בן אבא: הרביעית, תוכנית לעידוד תעסוקה לבעלי חסמים מורכבים להשתלבות בשוק העבודה.

בן אבא: תוכנית מס' 3 היא שירותים אישיים וחברתיים, טיפול חוץ ביתי, סך של 22,104,000 שקלים.

בן אבא: שלוש סיבות לעודפים: הראשונה, התחייבויות לזכיינים ורשויות המפעילים תוכניות טיפול במסגרת התוכנית הלאומית לילדים ונוער.

בן אבא: השנייה, תוכנית שיפוץ בפנימיות ילד ונוער.

בן אבא: השלישית, רצף מענים לשיקום נשים במעגל הזנות בשלוש מסגרות.

בן אבא: תוכנית מס' 4 היא מוגבלויות, טיפול קהילתי, סך של 19,189,000 שקלים.

בן אבא: שתי סיבות לעודפים: הראשונה, התקשרות עם זכיינים בגין מפעלי תעסוקה מוגנים לעיוורים ונכים, לרבות התקשרות עם חברת המשקם.

בן אבא: השנייה, התקשרות עם ועדות אבחון, מרכזי אבחון ומרכזי אבחון וחינוך מיני, איכות לאוכלוסיות של אנשים עם מוגבלות שכלית התפתחותית או על רצף האוטיזם.

בן אבא: תוכנית מס' 5 היא סיוע לבתי משפט ותקון, טיפול קהילתי, סך של 17,917,000 שקלים.

בן אבא: שלוש סיבות: אבחונים וטיפול בנוער, התוכנית הלאומית לטיפול בצעירים וצעירות שמפתחת תוכניות רב-שנתיות, לדוגמה יצירת מעטפת והלנות חירום לצעירים ולאוכלוסיית הלהטב"ק, ותוכנית הלב לטיפול בזנות קטינים.

בן אבא: תוכנית מס' 6 היא טיפול חוץ-ביתי באנשים עם מוגבלויות, 10,295,000 שקלים.

בן אבא: שתי סיבות: התקשרות רב שנתית עם עמותות המפעילות מעונות לדיור חוץ-ביתי של בעלי מוגבלויות, ותשלום למסגרת הדיור במסגרת קלט 30.

בן אבא: תוכנית פיתוח שירותים לאנשים עם מוגבלויות, סכום של 7,518,000 שקלים, בשל שתי סיבות מרכזיות: תוכנית בינוי מעונות יום שיקומיים לפעוטות, ותוכנית בינוי מעונות ממשלתיים למש"ה (מוגבלות שכלית התפתחותית).

בן אבא: בתוכנית פיתוח במגזר הבדואי והצ'רקסי יש 6,258,000 שקלים, בגין תוכניות בינוי במגזר הדרוזי, בתוכנית מעונות ומפת"נים, פיתוח ובינוי לחסות הנוער ולנוער בסיכון – 5,012,000 שקלים בגין בינוי במעונות חסות הנוער.

בן אבא: ובתוכנית טיפול חוץ-ביתי, תקון וסיוע לבתי משפט – 4,897,000 שקלים.

בן אבא: הסיבות לעודפים: בגין רכישות קצרות-מועד של מזון, ציוד והחזקה עבור מעונות חסות הנוער.

בן אבא: אם יש שאלות, נשמח לפרט.

בן אבא: אגיד רק מלמעלה שמדובר בהעברה של 12.3% נוספים מן העודפים, מעל ל-75% שהועברו בעבר.

בן אבא: לעניין חשיבות הפנייה והדחיפות שלה – כפי שהסביר חנן פריצקי קודם, בעצם עודפים, כמו כסף שמועבר לסעיף, הם בעצם כסף שמשחרר מרחב נוסף לפעילות של המשרד.

בן אבא: כלומר המשרד מתחיל את השנה עם כל המחויבויות שלו מן השנה שעברה שהוא חייב לשלם אותן והן בעצם חוסמות או ממלאות את התקציב החדש.

בן אבא: כאשר מגיעים העודפים זה מאפשר את המרחב לשימוש בתקציב הזה לטובת התקשרויות חדשות.

יואב קיש: זה ברור, לכן אתם מבקשים.

יואב קיש: הדיון הוא מה קורה – וזו השאלה המרכזית לגבי הדחיפות, לגבי המקרה המיוחד.

יואב קיש: קודם כול, לגבי העברות למשרד הרווחה אנחנו די בעד, זה לא האירוע, אבל אני כן הולך לנושא המהותי.

יואב קיש: האם יש פה מקרה מיוחד, שאם לא יהיה אישור היום אלא בעוד חודש, חודש ושבוע, משהו יקרה?

יואב קיש: זה מה שאני מבקש לדעת.

בן אבא: דינם של הדברים שאמר חנן לגבי הנושא הקודם נכון גם פה.

יואב קיש: עזבי את מה שאמר חנן.

יואב קיש: אנחנו עוסקים בפניית עודפים פרופר.

יואב קיש: אני רוצה להבין את התשובה לשאלה הזאת.

בן אבא: פה אנחנו מדברים על 170 מיליון שקלים בשלל התוכניות של המשרד.

בן אבא: בשלב הזה ככל שהם לא מועברים נוצרת בעיה, כי ההתחייבויות האלה יושבות על כסף אחר שצריך להיות מפונה לטובת תשלומים אחרים.

יואב קיש: לא הצלחתי להבין.

חנן פריצקי: אני מוכן להרחיב.

יואב קיש: אמקד את השאלה ואני מבקש לענות עליה, ואם אתה רוצה להרחיב – בשמחה.

יואב קיש: מדובר בעודפים שברור לי שהמשרד רוצה להעביר מסעיפים שלא ניצל ב-2021.

אלכס קושניר: זה לא שהוא לא ניצל.

אלכס קושניר: הוא התחייב אליהם ולכן זה פוגע לו בתקציב השוטף היום ופוגע לו בפעילות המשרד, זו הנקודה.

אלכס קושניר: זה עודף מחויב.

יואב קיש: לא אמרתי שהוא לא מחויב אבל הוא לא ניצל אותו כי הוא לא שילם.

יואב קיש: לזה התכוונתי.

יואב קיש: אם הוא לא שילם זה לא ניצל, זו הייתה הכוונה.

יואב קיש: ברור שהוא מחויב אליהם.

יואב קיש: אז הוא לוקח כסף מ-2021 במקום שהוא לא שילם אותו עדיין ומעביר אותו ל-2022.

יואב קיש: את זה אפשר לעשות עד סוף שנת 2022 כפי שתמיד היה קורה בוועדה הזו בחודש דצמבר.

יואב קיש: אני מבטיח לך שגם בחודש דצמבר הזה תהיה לך ערמה גדולה – לא לך, אולי למישהו אחר או לך, אני לא יודע, בואו לא נהיה נביאים, בטוח יישב פה מישהו ויצטרך לטפל בעודפים.

יואב קיש: אני שואל, וזו השאלה המהותית, למה כל כך מיוחד המקרה הזה שלא יכול לחכות?

יואב קיש: אנחנו שישה ימים לפני בחירות.

יואב קיש: שיחכה לאחרי הבחירות.

חנן פריצקי: אסביר.

חנן פריצקי: המילה עודפים היא אחת המילים הכי גרועות שקיימות בלקסיקון כדי להציג את מה שקרה פה.

יואב קיש: אתם כתבתם את זה פה, לא אני.

חנן פריצקי: כך גם משתמשים בזה, אבל זו מילה לא מתאימה.

חנן פריצקי: אסביר למה.

חנן פריצקי: מדובר בהתקשרויות שעושה המדינה שהן חוצות שנה.

חנן פריצקי: דהיינו אם אנחנו חתמנו חוזה עם ספק X לשנה ממרץ עד מרץ אנחנו יכולים לשלם לו ממרץ עד דצמבר, ושלושת החודשים של השנה לאחר מכן זה חובה של המדינה לשלם בשנה שלאחר מכן.

חנן פריצקי: זה מה שמדובר על התחייבויות.

חנן פריצקי: ההתחייבויות הן חוצות שנה.

חנן פריצקי: לצורך העניין, למשרד הרווחה יש 1.4 מיליארד שקל בעודפים, דבר שאנחנו מנסים לצמצם אותו, צריך לצמצם אותו, זה סוגיה אחרת לחלוטין.

חנן פריצקי: אבל בהתנהלות השנתית אם התקציב של המשרד הוא 10 מיליארד שקל שנתית, מספרים אמיתיים, בהתחלת שנה אני צריך לקחת 1.4 מיליארד שקל, לשריין אותם לטובת תשלום לספקים.

חנן פריצקי: דהיינו, התחלתי את השנה עם 1.4 מיליארד שקל פחות בשביל לנהל את השנה הזאת.

חנן פריצקי: ככל שמתנהלת השנה מרחב התמרון שלי יורד בצורה דרסטית וכאשר אני מגיע לסוף השנה ה-1.4 מיליארד שקל האלה הם בלתי אפשריים.

חנן פריצקי: אם לא היינו משחררים את ה-1.4 מיליארד שקל האלה כבר בסביבות אוקטובר, או אפילו קודם, בסביבות יוני-יולי כבר הייתי מפסיק לשלם בחלק מן התקנות תשלומים לספקים כי לא היה מגיע לי הסכום הזה.

חנן פריצקי: מכיוון שעברו 75% מן העודפים הצלחתי להתנהל עד עכשיו.

חנן פריצקי: עכשיו אני נמצא כבר לא על האדים, מעבר לאדים.

חנן פריצקי: כפי שאמרתי בשיחה הקודמת, נשארו לי שני חודשי תשלום בלבד ובשני חודשי התשלום האלה יש הרבה מאוד תקנות שבהן חסר לי כסף, והכסף נמצא פה.

יואב קיש: ואם זה יעבור בעוד חודש?

חנן פריצקי: בהתחלת נובמבר אנחנו מעבירים תשלום לכל המסגרות ולכל השירותים.

חנן פריצקי: יהיו בהם תקנות שייכנסו לגירעון, או לא ייכנסו לגירעון כי החשבת שלי לא תהיה מוכנה לשלם לספקים.

נירה שפק: זה גם מוסר תשלומים של מדינה.

נירה שפק: כחברת כנסת אני אומרת, אני מבינה את מה שאתה מסביר, את ה-1.4, שככל שהחודשים עוברים מרחב התמרון שלך הולך ויורד כי זה לא מהסך הכולל אלא אתה יכול לעשות העברות, אבל בסוף כולנו כמדינת ישראל דורשים מוסר תשלומים, דורשים מינהל תקין.

נירה שפק: מדינת ישראל כמעסיק גדול וכמשלם תשלומים, אנחנו אומרים: בואו נדחה?

נירה שפק: לא.

נירה שפק: קראתי כאן גם הערות שהעירו לך וגם העברות, פעימות – תשלום פעימה אחת מותנה בפעימה שנייה, רצף תשלומים לאספקה, כל הדברים האלה.

נירה שפק: איזו דוגמה אנחנו נותנים?

נירה שפק: אין סיבה.

נירה שפק: השאלה שלי היא הפוכה: אם אפשר לשלם היום למה נדחה בחודש?

חנן פריצקי: לחלוטין.

חנן פריצקי: אני חוזר ואומר: אנחנו משלמים תשלומים חודשיים חודש בחודשו.

חנן פריצקי: לצורך העניין, בתחילת נובמבר אם אין לי את ה-170 מיליון שקל האלה יהיו עשרות ספקים בנושאים של טיפול באלימות, פיגור שכלי, מוגבלויות, נשים מוכות, ילדים, יהיו הרבה מאוד ספקים שלא יקבלו תשלום כי מרחב התמרון שלנו הלך והצטמצם וכרגע אנחנו נמצאים במצב של חוסר.

חנן פריצקי: לכן ההעברה הזאת קריטית.

חנן פריצקי: אם היא תהיה בסוף השנה היא פשוט תגרור מצב שבחודשיים הבאים אנחנו נחכה עד שההעברות האלה יקרו ורק אז נשלם לספקים שלנו.

יואב קיש: זה ברור, זה המהות של הסעיף הזה.

יואב קיש: אני שואל האם בזה שאתה משלם בעוד חודש וחצי את מה שאתה אמור לשלם כעת – השאלה אם זה מה שאתה אמור.

יואב קיש: האם אתה נמצא פה באירוע שאתה מפר התחייבויות?

חנן פריצקי: חד-משמעית.

אלכס קושניר: דווקא במשרד הרווחה זה הרבה מאוד תשלומים שוטפים לעמותות.

אלכס קושניר: כאשר הוא אומר "ספקים" הוא מדבר על עמותות שנותנות סיוע.

יואב קיש: אמרתי לך מן ההתחלה: משרד הרווחה ומשרד הביטחון זה לא הבעיה שלנו.

יואב קיש: הבעיה שלנו היא יושב-ראש הכנסת מיקי לוי שדורס את ועדת ההסכמות.

יואב קיש: אין לי שום בעיה עם משרד הרווחה, להיפך, רצינו לעזור.

יואב קיש: אבל יש לך יו"ר כנסת שלא רואה בעיניים, עושה מה שאומר לו מנהל המפלגה שלו והופך להיות חייל שלו בכנסת הזאת.

ולדימיר בליאק: זה מה שאומר היו"ר שלך.

ולדימיר בליאק: מספיק.

יואב קיש: כל האירוע הזה נובע מן ההתנהלות הזאת של יו"ר הכנסת, זה הכול.

נירה שפק: יואב, מלבך אתה מדבר.

נירה שפק: אל תשליך עלינו את מה שאתה עושה.

יואב קיש: היה חשוב לי להבין האם זה מקרה מיוחד.

יואב קיש: נותן פה חנן פריצקי הסבר.

יואב קיש: אמרתי קודם שהיינו מסכימים לזה מלכתחילה ולכן אנחנו גם נימנע.

יואב קיש: אבל אני אומר עוד פעם, כל ההתנהלות, וכל פעם אגיד את זה, הדורסנות של יו"ר הכנסת במקום הזה הביאה אותנו לכאן.

יואב קיש: אני רוצה התייעצות סיעתית.

שלומית ארליך: עוד קודם לכן, שירה, התייחסת לסכום של 169,298,000 שקל.

שלומית ארליך: כשמסתכלים על הפנייה, ברישה שלה מופיע סכום של 169,296,000 שקל ואנחנו הבנו שזה הסכום הנכון.

בן אבא: אני בודקת אם זה היה שגיאת הקראה שלי במסגרת המספרים.

בן אבא: התשובה היא שהסכום הוא 169,296,000 שקל, כפי שכתוב בפנייה.

בן אבא: אם אמרתי מספר אחר זה טעות שלי בהקראה.

שלומית ארליך: טעות הסופר מופיעה גם בפנייה.

נירה שפק: בעיקרי הפנייה כתוב 169,298,000 שקל.

בן אבא: נכון, השורה הראשונה בפנייה אומרת: "שר האוצר מתכבד להודיע לוועדת הכספים על העברת סכום" וכאן הסכום הוא נכון.

בן אבא: למטה יש לנו טעות סופר של 2,000 שקלים.

בן אבא: המספר הוא 169,296,000 שקלים.

אלכס קושניר: תודה רבה.

אלכס קושניר: נצא להתייעצות סיעתית.

אלכס קושניר: נחזור ב-12:56 להצביע.

אלכס קושניר: חברים, פנייה מס' 23-008, מי בעד?

אלכס קושניר: מי נגד?

אלכס קושניר: מי נמנע?

אלכס קושניר: בעד – רוב

אלכס קושניר: נמנעים – 1 פנייה מס' 23-008 אושרה.

אלכס קושניר: הפנייה אושרה.

יואב קיש: רביזיה.

אלכס קושניר: הוגשה רביזיה.

אלכס קושניר: אנחנו עוברים לפנייה הבאה, פניות מס' 230–231: רשויות מקומיות.

אלכס קושניר: בבקשה.

ידידיה גרינוולד: אני מאגף התקציבים במשרד האוצר.

ידידיה גרינוולד: הבקשה דנה בסעיף תקציבי 18: רשויות מקומיות.

ידידיה גרינוולד: הפנייה התקציבית נועדה לתקצוב סך של 73,157 אלפי ש"ח בהוצאה וסך של 427,301 אלפי ש"ח בהרשאה להתחייב, וכן שינויים פנימיים, שזה העברות בין תוכניות, כפי שנראה בהמשך.

ידידיה גרינוולד: אפרט את ההעברות: בתוכנית 18-1102: מענקים אזוריים, יש לנו תקצוב בסך של 18,543 אלפי ש"ח עבור שיפוי הרשויות המקומיות בעוטף עזה בגין הנחות ארנונה.

ידידיה גרינוולד: זאת אומרת, כל רבעון הרשויות המקומיות שולחות לנו את תשלומי הארנונה שניתנו בגינם הנחות ואנחנו מתקצבים אותם בהתאם.

ידידיה גרינוולד: תקצוב סך של 1,462 אלפי ש"ח בהוצאה ובהרשאה להתחייב עבור היערכות לחירום ביישובי עוטף עזה, ותקצוב סך של 2,186 אלפי ש"ח בהרשאה להתחייב עבור תקצוב תגבור תקציבי הפיתוח של רשויות עוטף עזה, שזה בעצם השלמה של כל התקציבים שאמורים לעבור לעוטף עזה בהתאם להחלטת ממשלה 566.

ידידיה גרינוולד: תקצוב סך של 17,830 אלפי ש"ח בהוצאה עבור מענקי פיתוח להתיישבות הצעירה ביהודה ושומרון.

ידידיה גרינוולד: התקציבים האלה הם לא תקציבים חדשים אלא תקציבי מזומן בהתאם להתחייבויות עבר, זה בהתאם לדרישות תשלום, זה לא פרויקטים חדשים.

אלכס קושניר: זה הפשרת הרשאה להתחייב, לצורך העניין.

ידידיה גרינוולד: זה מזומן בהתאם להרשאות שניתנו בעבר, פשוט דרישות תשלום שהגיעו.

מוסי רז: למי זה ניתן?

ידידיה גרינוולד: אני יכול לשלוח את הפירוט.

ידידיה גרינוולד: עוד מעט התקציבן יפרט.

מוסי רז: איזו רשות מקומית מקבלת את זה?

מוסי רז: מקבלת את זה רשות מקומית?

ידידיה גרינוולד: ה-17,830 אלפי ש"ח – עוד רגע ניתן לתקציבן לפרט מי מקבל ספציפית את הכסף הזה.

ידידיה גרינוולד: כפי שאמרתי, זה עבור דרישות תשלום, זה לא הרשאות חדשות.

ידידיה גרינוולד: תקצוב סך של 100,000 אלפי ש"ח בהרשאה עבור תגבור תקציבי הפיתוח של הרשויות ביהודה ושומרון.

ידידיה גרינוולד: זה בעצם תוכניות המראה שנועדו לייצר מנועים לפיתוח כלכלי ברשויות המקומיות.

מוסי רז: אילו רשויות?

ידידיה גרינוולד: גם פה אני אפרט בסוף את הרשויות.

ידידיה גרינוולד: תוכנית 18-1103: מענקים שוטפים לרשויות מקומיות, תקצוב סך של 230,622 אלפי ש"ח בהוצאה ותקצוב סך של 33,100 אלפי ש"ח בהרשאה להתחייב.

מוסי רז: לאילו רשויות ב-ג', ב-100 מיליון ש"ח לשטחים הכבושים?

ידידיה גרינוולד: אפרט מיד.

יצחק פינדרוס: זה העברה למערכת הבחירות של איתמר בן גביר.

ידידיה גרינוולד: אלה תוכניות המראה שנקבעו כאן בעבר.

ידידיה גרינוולד: אפרט את שמות הרשויות.

מוסי רז: מה זה "נקבעו"?

מוסי רז: אתה רוצה אישור מאתנו אז תפרט.

ידידיה גרינוולד: ברור.

ידידיה גרינוולד: רק אפרט את שמות הרשויות.

ידידיה גרינוולד: בתוכניות המראה יש לנו גם רשויות ביהודה ושומרון וגם רשויות, שבהמשך אני אפרט, שלא ביהודה ושומרון.

ידידיה גרינוולד: אקרא את הרשימה: אפרת, אריאל, בת ים, גבעת זאב, גוש עציון, גן יבנה, הר חברון, חצור הגלילית, טבריה, כפר יונה, לוד, לכיש, מטה בנימין, מטה יהודה, מיתר, מעלה אדומים, מרחבים, נהריה, נוף הגליל, קריית מוצקין, קריית שמונה, קרני שומרון, רמלה, שומרון ושפיר.

ידידיה גרינוולד: מתוכם הרשויות שביהודה ושומרון – זה התקציב שמיועד עבורן.

ידידיה גרינוולד: בתוכנית 18-1103: מענקים שוטפים לרשויות מקומיות, יש לנו תקצוב סך של 4,000 אלפי ש"ח בהרשאה להתחייב עבור היערכות לחירום ביישובי החברה הערבית בהתאם להחלטת ממשלה.

ידידיה גרינוולד: תקצוב סך של 140,000 אלפי ש"ח בהוצאה עבור תמרוץ רשויות מקומיות למתן היתרי בנייה, שזה עבור כלל הרשויות המקומיות.

ידידיה גרינוולד: תקצוב סך של 11,000 אלפי ש"ח בהוצאה עבור תגבור התקציב השוטף של הרשות המקומית קצרין בהתאם לאמור בהחלטת ממשלה.

יצחק פינדרוס: מה זאת אומרת?

יצחק פינדרוס: רק רגע, ב-140 מיליון ש"ח בסעיף ב', כל הרשויות המקומיות מקבלות את התמרוץ?

ידידיה גרינוולד: זה מיועד עבור כלל הרשויות בהתאם לקריטריונים.

ידידיה גרינוולד: כלומר אותן רשויות שיש בהן גידול מואץ של מתן היתרי בנייה, שזה בהתאם לנתון הכי עדכני שאנחנו מקבלים בתחילת דצמבר, בהתאם לזה מחלקים את אותם 140 מיליון ש"ח.

ידידיה גרינוולד: אבל כן צריך מינימום של גידול מסוים.

יצחק פינדרוס: כמה רשויות מקומיות נמצאות בזה?

ידידיה גרינוולד: בהקצאה של שנה קודמת תיכף אבדוק מי קיבל.

יצחק פינדרוס: אני מדבר על שנת 2022, לא על שנת 2021.

ידידיה גרינוולד: צריך את הנתונים של דצמבר כדי להבין מי גדלו בלפחות 2% במתן היתרים.

יצחק פינדרוס: מה עכשיו דחוף לוועדת הכספים?

יצחק פינדרוס: אתה אומר: יש לי כרגע מחויבות של 140 מיליון שקל.

יצחק פינדרוס: אם זה דצמבר אז מה הדיון עכשיו?

יצחק פינדרוס: ממה נפשך?

ידידיה גרינוולד: התקציב הזה הוא רק מה שהרשויות המקומיות בדרך כלל יודעות פלוס-מינוס מה הן יקבלו.

ידידיה גרינוולד: אין לנו את המספר הסופי שכל רשות יודעת.

יצחק פינדרוס: שאלתי סדר גודל.

יצחק פינדרוס: כמה רשויות ישתתפו בזה?

יצחק פינדרוס: לא שאלתי מספר מדויק.

אלכס קושניר: התקציבן, אתה יודע להגיד?

איתן כהן: אני מוציא את זה בינתיים.

אלכס קושניר: אז תמשיך בינתיים.

אלכס קושניר: נחזור לזה עוד מעט.

אלכס קושניר: בבקשה.

ידידיה גרינוולד: תקצוב סך של 11,000 אלפי ש"ח בהוצאה עבור תגבור התקציב השוטף של הרשות המקומית קצרין בהתאם לאמור בהחלטת ממשלה.

ידידיה גרינוולד: תקצוב סך של 10,000 אלפי ש"ח בהרשאה להתחייב עבור תוכנית ייצוב רב-שנתית לעיר חריש.

יצחק פינדרוס: בסעיף ג', בהחלטת הממשלה על הגולן הייתה רק קצרין?

ידידיה גרינוולד: יש תקציבים שהם עבור כל הגולן ויש תקציבים מסוימים שהם עבור העיר קצרין.

ידידיה גרינוולד: יש פה גם תקציבים שהם עבור כלל הגולן.

יצחק פינדרוס: אני רואה שזה מחולק לשתיים: תקצוב 11,000 אלפי ש"ח בהוצאה עבור תגבור התקציב של הרשות המקומית קצרין, ואחרי כן יש קצרין וגולן.

ידידיה גרינוולד: יש תקציבים שניתנו בצורה ייעודית עבור קצרין בגלל השכונות החדשות שמפתחים שם ויש תקציבים שהם עבור כלל רשויות הגולן.

יצחק פינדרוס: בגולן אין שכונות חדשות?

יצחק פינדרוס: רק בקצרין יש?

יצחק פינדרוס: זה נשמע לי קצת הזוי.

ידידיה גרינוולד: החלטת הממשלה התמקדה גם בקצרין בגלל הגידול המואץ שיש בה.

ידידיה גרינוולד: נתנו איזשהו מענה לכלל הרשויות בגולן, אבל גם יש מענים שהם ספציפיים לרשות המקומית קצרין בהחלטת הממשלה.

ידידיה גרינוולד: לדוגמה, אותם 11 מיליון ש"ח.

יצחק פינדרוס: אלה שיטות חדשות לתקציבים קואליציוניים שנצטרך ללמוד אותן.

ידידיה גרינוולד: תקצוב סך של 10,000 אלפי ש"ח בהרשאה להתחייב עבור תוכנית ייצוב רב-שנתית לעיר חריש ותקצוב 2,500 אלפי ש"ח בהרשאה להתחייב עבור פרויקטים לפיתוח כלכלי בעיר חריש, בהתאם לאמור בהחלטת ממשלה.

ידידיה גרינוולד: תקצוב 2,000 אלפי ש"ח בהוצאה עבור תגבור התקציב השוטף של העיר ירוחם בהתאם לאמור בהחלטת ממשלה.

ידידיה גרינוולד: תקצוב סך של 6,600 אלפי ש"ח בהוצאה ובהרשאה להתחייב עבור תוכנית צוערים בשלטון המקומי.

ידידיה גרינוולד: תקצוב סך של 30,000 אלפי ש"ח בהוצאה עבור עיריית ירושלים בהתאם לסיכום קואליציוני מול מפלגת ימינה.

ידידיה גרינוולד: תקצוב סך של 18,000 אלפי ש"ח בהוצאה עבור חשבים מלווים, שירותי ראיית חשבון ובקרת שכר ברשויות המקומיות.

ידידיה גרינוולד: ותקצוב 5,500 אלפי ש"ח בהוצאה עבור אבטחת ראשי רשויות מאוימים.

ידידיה גרינוולד: זה בהתאם לחוק.

ידידיה גרינוולד: תוכנית 18-1104: מענקי פיתוח, תקצוב סך של 21,000 אלפי ש"ח בהרשאה להתחייב עבור הנגשת מבני ציבור ביישובי החברה הערבית בהתאם לאמור בהחלטת ממשלה.

ידידיה גרינוולד: תקצוב סך של 3,000 אלפי ש"ח בהרשאה להתחייב עבור קידום מהלכים אזוריים באמצעות אשכולות הנגב.

ידידיה גרינוולד: תקצוב סך של 1,800 אלפי ש"ח בהרשאה להתחייב עבור תוכנית לפיתוח כלכלי וארגוני ביישובי החברה הבדואית בהתאם לאמור בהחלטת ממשלה 1279.

ידידיה גרינוולד: תקצוב סך של 26,667 אלפי ש"ח בהרשאה להתחייב עבור תוכנית לפיתוח כלכלי וארגוני ביישובי החברה הדרוזית בגליל ובכרמל בהתאם לאמור בהחלטת ממשלה מס' 716.

ידידיה גרינוולד: תקצוב סך של 3,333 אלפי ש"ח בהרשאה להתחייב עבור תוכנית לפיתוח כלכלי וארגוני ביישובי החברה הדרוזית בגולן בהתאם לאמור בהחלטת ממשלה מס' 717.

ידידיה גרינוולד: זה פשוט מחולק לשתי החלטות ממשלה בהתאם להוראה של בג"ץ.

יצחק פינדרוס: עוד פעם קצרין בנפרד וזה בנפרד.

אלכס קושניר: זה יישובים דרוזיים.

אלכס קושניר: יש כאלה בגולן, יש כאלה בכרמל ויש כאלה בגליל.

יצחק פינדרוס: באיזה סעיף אתה?

ידידיה גרינוולד: אני בתוכנית 18-1104, ב-3ד'.

ידידיה גרינוולד: תקצוב סך של 13,000 אלפי ש"ח בהרשאה להתחייב עבור פיתוח כלכלי וארגוני בעיר בית שמש בהתאם לאמור בהחלטת ממשלה.

ידידיה גרינוולד: תקצוב סך של 6,175 אלפי ש"ח בהרשאה להתחייב עבור פיתוח ושדרוג תשתיות תומכות מוסדות ציבור בעיר בית שמש בהתאם לאמור בהחלטת ממשלה.

ידידיה גרינוולד: תקצוב סך של 4,000 אלפי ש"ח בהרשאה להתחייב עבור תגבור תקציבי הפיתוח.

ידידיה גרינוולד: תקצוב סך של 1,000 אלפי ש"ח בהרשאה להתחייב עבור מינהלת קליטה דמוגרפית.

יצחק פינדרוס: מה זה "מינהלת קליטה דמוגרפית"?

יצחק פינדרוס: זה בתי יולדות?

איתן כהן: יש צפי לגידול גדול מאוד בהיקף התושבים.

איתן כהן: התקציב השוטף הספציפי הזה לעיר קצרין הוא ייעודי למינהלת תוחלת חיים.

יצחק פינדרוס: עוד פעם חזרנו לקצרין.

מוסי רז: יש צפי לגידול רק בקצרין ולא במקומות אחרים בארץ?

איתן כהן: החלטת הממשלה הגדירה שזה סיוע לרשות המקומית כדי שיוכלו לקלוט את מי שמגיע.

יצחק פינדרוס: למה הלמ"ס לא מעודכן שעיקר הילודה במדינת ישראל היום היא בקצרין?

אלכס קושניר: זה לא ילודה.

אלכס קושניר: הרי הייתה החלטת ממשלה שנועדה לעודד את ההתיישבות בגולן וזה חלק ממנה.

יצחק פינדרוס: לכן שאלתי גם בפעם הקודמת, אם אתה מדבר על החלטת ממשלה לעידוד ההתיישבות בגולן אז למה קצרין?

אלכס קושניר: חלק מן הסעיפים רלוונטיים רק לקצרין וחלק מהם רלוונטיים לגולן כולו.

יצחק פינדרוס: רלוונטיים לקצרין ו... אני שם לב, לכן שאלתי על זה.

יצחק פינדרוס: זה לא שאתה אומר: אני מקבל החלטה לגבי קצרין ואני מקבל החלטה לגבי הגולן.

יצחק פינדרוס: אתה אומר: יש החלטות שהן רק לגבי קצרין ויש החלטות שהן לגבי קצרין ו...

ידידיה גרינוולד: יש גם דברים שמיועדים לשאר הישובים.

יצחק פינדרוס: זה מה שקראתי עד עכשיו.

ידידיה גרינוולד: באופן כללי בהחלטה יש תקציבים, אם ממשרד הפנים ואם ממשרדים אחרים, שמיועדים לשאר הישובים ולא לקצרין, שקצרין מוחרגת מהם.

ידידיה גרינוולד: תקצוב סך של 6,250 אלפי ש"ח בהרשאה להתחייב עבור מענקי פיתוח לקצרין ולמועצה האזורית גולן בהתאם לאמור בהחלטת ממשלה.

ידידיה גרינוולד: תקצוב סך של 10,000 אלפי ש"ח בהרשאה להתחייב עבור תוכנית רב-שנתית לעיר חריש בהתאם לאמור בהחלטת ממשלה.

ידידיה גרינוולד: זה בעצם תקציבי פיתוח.

ידידיה גרינוולד: קודם הזכרנו תקציבים שוטפים.

ידידיה גרינוולד: תקצוב סך של 5,000 אלפי ש"ח בהוצאה ובהרשאה להתחייב עבור פיתוח פארק נחל באר שבע, ותקצוב סך של 20,000 אלפי ש"ח בהרשאה להתחייב עבור תגבור תקציבי הפיתוח של העיר באר שבע בהתאם לאמור בהחלטת ממשלה.

ידידיה גרינוולד: זה מעבר צה"ל לנגב.

נירה שפק: כאן זה מימוש החלטות של לקחים ותיקונים בשל מעבר צה"ל לנגב.

ידידיה גרינוולד: נכון.

ידידיה גרינוולד: תקצוב סך של 5,000 אלפי ש"ח בהרשאה להתחייב עבור תגבור תקציבי הפיתוח של הישובים אופקים, דימונה, ערד, נתיבות והמועצה האזורית שדות נגב בהתאם לאמור בהחלטת ממשלה.

ידידיה גרינוולד: זה גם מעבר צה"ל לנגב.

ידידיה גרינוולד: תקצוב סך של 120 אלפי ש"ח בהרשאה להתחייב עבור תוכניות המראה ברשויות המקומיות.

ידידיה גרינוולד: קודם הזכרתי את תוכניות ההמראה ביהודה ושומרון.

ידידיה גרינוולד: כעת זה ברשויות המקומיות באופן כללי, שלא ביהודה ושומרון.

ידידיה גרינוולד: תקצוב סך של 14,320 אלפי ש"ח בהרשאה להתחייב עבור המועצות האזוריות מגילות ים המלח בהתאם לאמור בהחלטת ממשלה.

ידידיה גרינוולד: זה תקציב עבור הטיפול בבולענים.

יצחק פינדרוס: היה על זה דיון בוועדת הכספים בעבר.

יצחק פינדרוס: מה הכסף הזה?

אלכס קושניר: בכמה בולענים טיפלנו כאן כבר?

אלכס קושניר: חבל על הזמן.

אלכס קושניר: מה עכשיו?

נירה שפק: אני מציעה לכם לעשות שם סיור.

נירה שפק: הייתי שם לפני שבועיים.

נירה שפק: פשוט זוועה.

נירה שפק: יש שם יותר בולענים מדרך.

יצחק פינדרוס: הכי גרוע זה כאשר אתה מגיע כחבר כנסת ו"פז" סגור ואין לך תחנת דלק 100 קילומטר לפה ולשם.

מוסי רז: במכרז הבא של ים המלח הם צריכים לשקם את הבולענים.

ידידיה גרינוולד: אין פה שום תקציב חדש.

ידידיה גרינוולד: זה השלמת התחייבויות באותה החלטת ממשלה על הבולענים.

אלכס קושניר: אנחנו בכל פעם משחררים קצת?

אלכס קושניר: זה הסיפור?

ידידיה גרינוולד: זה בהתאם לקצב ביצוע.

ידידיה גרינוולד: זה התשלום האחרון.

אלכס קושניר: כלומר אתם מתחייבים שלא נדון פה בבולענים עוד כמה חודשים?

ידידיה גרינוולד: תקצוב סך של 1,500 אלפי ש"ח בהרשאה להתחייב עבור הסרת חסמים לקידום פתרונות מיגון בעיר אשקלון בהתאם לאמור בהחלטת ממשלה.

אלכס קושניר: פינדרוס, אני מזכיר לך שזה החלטת ממשלה שאני הובלתי למיגון אשקלון.

יצחק פינדרוס: עוד מעט אני אשאל שאלות אבל אני יושב נדהם.

יצחק פינדרוס: אתה פשוט רואה: ראש רשות, חבר כנסת, ראש רשות, חבר כנסת.

אלכס קושניר: עזוב, יש פה גולן ויהודה ושומרון.

יצחק פינדרוס: מאיזו מפלגה ראש המועצה בקצרין?

יצחק פינדרוס: אני מתעניין.

אלכס קושניר: אין לי מושג.

קריאה: הסגנית שלו מן הבית היהודי.

יצחק פינדרוס: ישוב אחר ישוב.

אלכס קושניר: מה אתה תגיד על יהודה ושומרון?

יצחק פינדרוס: פעם במשרד הפנים אם היית מעביר לפי רשות מקומית מסוימת הייתה נפתחת חקירת משטרה.

יצחק פינדרוס: היום זה כבר חגיגה.

אלכס קושניר: עזוב, פינדרוס.

אלכס קושניר: היו החלטות ממשלה ייעודיות וזה בסדר.

יצחק פינדרוס: ייעודיות.

יצחק פינדרוס: זה מה שאני אומר.

יצחק פינדרוס: זו שיטה יפה מאוד.

ידידיה גרינוולד: תוכנית 18-1105: איגוד ערים כינרת – תקצוב סך של 5,131 אלפי ש"ח בהוצאה ובהרשאה להתחייב עבור ציוד הצלה ובטיחות ופיתוח שוטף של חופי איגוד ערים כינרת, ותקצוב סך של 5,000 אלפי ש"ח בהרשאה להתחייב עבור פיתוח חוף צמח, תקצוב סך של 9,569 אלפי ש"ח בהוצאה עבור תגבור התקציב השוטף של איגוד ערים כינרת.

ידידיה גרינוולד: זה בעצם משלים את התקציב השוטף של האיגוד לשנה זו לטיפול בחופים.

אלכס קושניר: תודה רבה.

יצחק פינדרוס: השאלה ששאל יואב קודם היא גם שאלה שלי.

יצחק פינדרוס: לגבי משרד הרווחה הבנו, השתמשנו בעודפים.

יצחק פינדרוס: הגענו לנובמבר, 1.4 זה 14% מן העודפים.

יצחק פינדרוס: חודשיים לא מספיקים מתוך 12 חודשים.

יצחק פינדרוס: אנחנו כבר ב-16%.

יצחק פינדרוס: יש לי 2%.

יצחק פינדרוס: מה יקרה למשרד הפנים אם זה יאושר בעוד חודש?

איתן כהן: הרבה מאוד מן התקציבים הם תקציבים שוטפים לרשויות המקומיות.

איתן כהן: לדוגמה יש רשות מקומית שאמורה לקבל תקציב שוטף מתוך הפנייה התקציבית שהוא 15% מן התקציב שלה.

איתן כהן: כלומר הרשות המקומית לא יכולה להתנהל בשוטף.

יצחק פינדרוס: זה לא יכול להיות 15% מן התקציב שלה כי אין אף רשות מקומית שהיא 100% תקצוב ממשרד הפנים.

איתן כהן: אציג את הדוגמה הספציפית שעליה דיברתי:

איתן כהן: התקציב של קצרין הוא בערך 80 מיליון שקלים וכאן מדובר על העברה שוטפת על פי החלטת ממשלה של כ-13 מיליון שקלים.

יצחק פינדרוס: זה תקציב חדש.

יצחק פינדרוס: הוא לא התחיל את השנה על בסיס התקציב הזה, שנינו יודעים, אין דבר כזה.

יצחק פינדרוס: הייתי פעם ראש רשות מקומית, אני מכיר איך רשות מקומית עובדת.

יצחק פינדרוס: הרי בינואר כשהוא הגיש תקציב הוא לא כלל את ה-13 מיליון שקלים.

נירה שפק: אבל חלק זה גם מתמשכות.

יצחק פינדרוס: החלטת הממשלה על הגולן הייתה באמצע השנה, למיטב זיכרוני.

יצחק פינדרוס: אני זוכר את הטקס ואת החגיגה.

איתן כהן: היא התקבלה ב-26 בדצמבר 2021.

יצחק פינדרוס: אנחנו נמצאים כאן בדיון שישה ימים לפני הבחירות.

יצחק פינדרוס: אז דברים דחופים – הכול מובן, זה בסדר גמור: יש עודפים, יש תקציבים משנה שעברה.

איתן כהן: החלטת הממשלה עברה ב-26 בדצמבר 2021.

איתן כהן: היא עברה בשנה שעברה, כך שהרשות אישרה תקציב בידיעה שהחלטת הממשלה תמומש.

יצחק פינדרוס: תקציב הרשות המקומית קצרין הוא 80 מיליון שקל או יותר?

איתן כהן: הוא כ-80 מיליון שקלים.

איתן כהן: בשנת 2020 הוא היה 73 מיליון שקלים, אז הוא היה עוד יותר נמוך.

יצחק פינדרוס: ושאר הרשויות?

יצחק פינדרוס: הוצגו כאן 20 ומשהו סעיפים.

יצחק פינדרוס: למה זה לא יכול לחכות חודש?

יצחק פינדרוס: זאת השאלה.

איתן כהן: מכיוון שמדובר בתקציבים שוטפים אלה תקציבים שהרשות המקומית מתבססת עליהם בצורה כזו או אחרת.

איתן כהן: לנצל תקציב של רשות מקומית זה לא - - -

יצחק פינדרוס: אישרת תוכנית לעיריית ירושלים של 30 מיליון שקל: יישום הסכמים קואליציוניים.

יצחק פינדרוס: מה אם זה ייכנס בדצמבר?

יצחק פינדרוס: מה האסון?

יצחק פינדרוס: אישרת לבית שמש תוכנית לפיתוח כלכלי.

יצחק פינדרוס: מה אם זה יהיה בדצמבר?

יצחק פינדרוס: מה הדחיפות?

איתן כהן: יש את התקציבים השוטפים שהכרחיים להתנהלות השוטפת ולהוצאות מוניציפליות שוטפות של הרשות המקומית, ומה שציינת עכשיו, שהוא נדבך נוסף מן הפרקים, הוא עולם של פיתוח.

איתן כהן: הרבה מאוד מן התקציב הולך לתכנון והם יכולים להתחיל את הליכי התכנון אך ורק אחרי שהתקציב מגיע למשרד.

איתן כהן: אם יעשו את זה בדצמבר הם לא יספיקו לסיים את התהליכים במהלך השנה הזו.

איתן כהן: התכנון חייב להתחיל והרבה מאוד מן התקציבים חייבים קודם להגיע למשרד כדי שיאשרו להם את תהליכי התכנון ברשות המקומית.

אלכס קושניר: תודה רבה.

אלכס קושניר: מוסי רז, בבקשה.

מוסי רז: ראשית, עדיין לא קיבלתי תשובה לשתי השאלות ששאלתי אז אשמח לפני שאני מדבר לקבל את התשובות.

מוסי רז: אני מוכן להזכיר: תקצוב סך של 17,830,000 ש"ח למענקי פיתוח להתיישבות הצעירה.

מוסי רז: למי זה ניתן?

מוסי רז: פיזית לאן זה עובר?

איתן כהן: אציין את הרשויות המקומיות: מעלה אפרים, ערבות הירדן, גוש עציון, שומרון, מטה בנימין, הר חברון וים המלח.

איתן כהן: אלה הרשויות המקומיות.

איתן כהן: התקציב הולך לתשלום לרשות המקומית על פרויקטי פיתוח שאושרו עוד בשנת 2017.

איתן כהן: כלומר רשות קיבלה הרשאה לבצע.

מוסי רז: מי אישר אותם?

איתן כהן: המשרד אישר.

מוסי רז: המינהל האזרחי אישר אותם?

איתן כהן: בקשות מאושרות הן אך ורק בקשות שיש להן היתר בנייה בתוקף.

איתן כהן: התקציב עבר למשרד, המשרד אישר את הבקשה וכעת מדובר אך ורק על תשלום על התחייבות שכבר קיימת.

איתן כהן: כלומר יש ספק שביצע את העבודה ועל מנת שהרשות המקומית תוכל לעמוד בחוק מוסר תשלומים כלפי אותו ספק – על סכום כזה מדובר.

מוסי רז: סליחה, יש משהו שאני לא מבין.

מוסי רז: החלטת ממשלת נתניהו ב-2 באוגוסט 1996, החלטה 151, קבעה שלא יוקמו ישובים חדשים ללא החלטת ממשלה.

יצחק פינדרוס: 151 היא החלטה של נח כנרתי בממשלת רבין.

יצחק פינדרוס: התבלבלת בארבע שנים.

מוסי רז: גם ב-2 באוגוסט 1996.

מוסי רז: לא חשוב.

מוסי רז: אף ממשלה לא שינתה את זה.

יצחק פינדרוס: לצערי הרב.

יצחק פינדרוס: נקווה שעכשיו זה ישתנה.

מוסי רז: אנחנו מסכימים על זה.

מוסי רז: מכיוון שאתה אומר שאתה מעביר את זה למועצות האזוריות, קרי הם צריכים להעביר את זה לישוב – האם הם מעבירים את זה לישוב?

מוסי רז: אתה אומר שיש שם התיישבות צעירה אבל הכנסת והממשלה מעולם לא אישרו התיישבות צעירה.

ניר אורבך: יש שם ישובים שיושבים מהחלטות ממשלה גם משנות ה-80.

ניר אורבך: אמנם זה נקרא התיישבות צעירה.

מוסי רז: אני יכול לדעת לאילו ישובים זה הולך?

מוסי רז: נשמע לאילו ישובים זה הולך.

מוסי רז: אני מניח שיש לכם את הפירוט.

איתן כהן: התקציב לא הולך לישובים.

מוסי רז: הבנתי.

מוסי רז: אבל אתה מעביר למועצה האזורית.

מוסי רז: אתה אומר שהיא עשתה פרויקט פיתוח.

מוסי רז: הפרויקט נעשה איפשהו.

מוסי רז: היא סללה כביש, היא סללה אותו לאנשהו.

מוסי רז: אפשר לדעת לאן?

יצחק פינדרוס: אני מאמין שראש הרשות מספיק מתוחכם, הוא הגיש לך את הישוב שהוא חוקי.

מוסי רז: בואו נשמע מה הוא הגיש ואני אדע, לפחות אני אשכיל.

איתן כהן: אשמח להעביר לוועדה רשימת פרויקטים.

מוסי רז: אני מציע שכמו המסורת פה, כאשר הוא יעביר אנחנו נביא את זה להצבעה.

אלכס קושניר: אנחנו נצביע, תקרא לרביזיה ואז נראה.

מוסי רז: לא, לא.

אלכס קושניר: אתה לא מסכים איתי.

מוסי רז: על השאלה הזאת לא קיבלתי תשובה.

מוסי רז: השאלה השנייה ששאלתי: רשום פה 100 מיליון שקל לרשויות ביהודה ושומרון.

מוסי רז: ואמרת אחרי כן שיש סכום לרשויות אחרות.

מוסי רז: כמה לרשויות אחרות?

איתן כהן: ככלל תקציב תוכניות ההמראה בשנים האחרונות עומד על כ-625 מיליוני שקלים.

מוסי רז: כמה מועבר פה היום לרשויות אחרות?

מוסי רז: לגבי תוכניות ההמראה כתוב למטה 230.

ידידיה גרינוולד: בהמשך ההחלטה יש 120 לרשויות אחרות, אבל יש פה גם תוכניות המראה לרשויות ספציפיות: חריש, בית שמש וקצרין, שלהן יש תוכניות ספציפיות שהן מעבר ל-120.

מוסי רז: כלומר בערך חצי הוא לשטחים, זה הייזום במדינת ישראל.

אמילי חיה מואטי: אילו ישובים יש בהתיישבות הצעירה משנות ה-80?

מוסי רז: זה מה שביקשתי.

מוסי רז: הוא אמר לי שאין לו תשובה.

אלכס קושניר: ידידיה, תעבירו בבקשה לוועדה תוך כדי הדיון את הרשימה הזאת.

אלכס קושניר: תודה.

מוסי רז: עכשיו אני רוצה לשאול עוד שאלה על המתודולוגיה.

מוסי רז: מביאים לנו כאן בסל אחד ארנונה בעוטף עזה, בולענים במועצה האזורית מגילות, תותים בקצרין, למרות שאין שם תותים, ומימון מאחזים לא חוקיים.

מוסי רז: הכול מביאים לנו בסל אחד.

מוסי רז: מה אמור לעשות אדם, מה אני אמור לעשות כחבר כנסת שיש כאן

מוסי רז: דברים שאני תומך בהם ויש דברים שאני מתנגד להם?

מוסי רז: צריך להפריד אותם.

יצחק פינדרוס: זאת השיטה הישנה.

יצחק פינדרוס: אנחנו בוכים עליה שנים רבות.

יצחק פינדרוס: אנחנו מתים שזה ישתנה יום אחד.

אמילי חיה מואטי: אני רוצה לדעת איזה ישובים יש משנות ה-80.

מוסי רז: אין, אבל הם יתנו לנו תשובה.

מוסי רז: צריך להפריד.

מוסי רז: בתקציב המדינה מותר לי להגיש הסתייגות על כל סעיף.

מוסי רז: כאן מביאים הכול בסל אחד, מאות מיליונים מצד לצד, בלי שאני יכול להגיד: רגע, קצרין זה בסדר וביתר עילית זה לא בסדר, או להיפך.

מוסי רז: אני מבקש שנקיים הצבעה על כל סעיף.

יצחק פינדרוס: אני לא רוצה שיובן לא נכון: דימי מקצרין הוא בחור עשר.

יצחק פינדרוס: אין לי שום דבר נגדו, שלא יובן לא נכון.

אלכס קושניר: לא מצביעים על סעיף-סעיף בוועדת הכספים בתוך הפניות, כך זה לא עובד.

אלכס קושניר: אנחנו מצביעים על פנייה כמקשה אחת.

מוסי רז: לא עושים דבר כזה.

מוסי רז: עכשיו אני רוצה לשאול גם על תקציב הבולענים.

מוסי רז: זה בסדר גמור, אני מאוד בעד טיפול בבולענים.

מוסי רז: איך זה הולך רק למועצה מגילות ים המלח, ששם הבעיה פחותה כי זה בצפון?

אלכס קושניר: זה דרישות תשלום.

אלכס קושניר: יש החלטת ממשלה.

אלכס קושניר: דרישות תשלום מגיעות ואז משלמים על פי ביצוע.

מוסי רז: איך זה הולך למקום שיש בו פחות בולענים?

אלכס קושניר: לא נכון.

אלכס קושניר: מוסי, היות ואני ופינדרוס מומחי בולענים.

יצחק פינדרוס: אנחנו מסכימים לעניין הזה שההתנהלות היא שלומיאלית.

אלכס קושניר: לא, אנחנו לא מסכימים.

אלכס קושניר: זה כסף שמופשר על פי צורך.

אלכס קושניר: במקומות שיש בולענים הוא מופשר, במקומות שאין – אין.

אלכס קושניר: בחודש הבא יהיה פה עוד דיון על בולענים ואז זה יהיה מועצות אחרות.

מוסי רז: בעין גדי אין בולענים?

מוסי רז: למה הם לא מקבלים?

נירה שפק: מוסי, יש להם תקציב.

נירה שפק: הייתי אצל שני ראשי המועצות.

נירה שפק: יש להם תקציב לבולענים.

נירה שפק: זה תשלום אל מול מימוש, אל מול תוכנית.

יצחק פינדרוס: מימוש זה אומר שהבולען נפתח?

אלכס קושניר: יש בולען – יש כסף, אין בולען – אין כסף.

אמילי חיה מואטי: אם הבולען בולע – יש כסף.

מוסי רז: מדינת ישראל זה לא רק השטחים הכבושים.

נירה שפק: הפנייה הזאת רחבה, חשובה וטובה.

נירה שפק: שימו לב שיש בה מענה לכל אזרחי מדינת ישראל היכן שהם נמצאים.

נירה שפק: אנחנו רואים מרחב כפרי ועירוני, רואים את בית שמש ואת קצרין ואת עוטף עזה, ומענה להיערכות למיגון באשקלון, ואת יהודה ושומרון.

מוסי רז: ועוד פעם את יהודה ושומרון, ועוד פעם את יהודה ושומרון.

נירה שפק: זה מראה שבאמת נעשית כאן עבודה רוחבית.

נירה שפק: אני רוצה לדבר קודם כול על החלטת הממשלה 566, שבאה כאן לידי ביטוי.

נירה שפק: המעקב שאני מבצעת ברמה היום-יומית על ההחלטות האלה ועל המימוש שלהן – חשוב מאוד לשלם את הדבר הזה.

נירה שפק: בהחלטת ממשלה 566 מדברים על החוסן האזרחי ועל תגבור תקציבי פיתוח ועל היערכות לחירום.

נירה שפק: יש כאן תקציב משמעותי מאוד להיערכות לחירום ולא צריך לתזכר אותנו ביכולת להתהפך מן הרגע אל הרגע.

נירה שפק: לכן התקציבים האלה הם קריטיים, בטח במועצות העוטף והעיר שדרות.

יצחק פינדרוס: זאת ממשלה שוחרת שלום, לא יקרה כלום שם.

נירה שפק: בטח כשהם ישובים לא עשירים.

נירה שפק: כל שקל נדרש.

נירה שפק: אותו דבר גם לגבי הארנונה.

נירה שפק: כשמדינת ישראל החליטה לתת הנחה בארנונה היא התחייבה ביד השנייה שהיא תשלים את זה לאותם ישובים.

נירה שפק: אי אפשר לקחת את נושא הארנונה מן הרשויות ולהגיד: יאללה, בואו נחכה עוד חודש–חודשיים.

נירה שפק: לכן זה קריטי.

יצחק פינדרוס: הממשלה לא מכריחה אף אחד לתת הנחות ארנונה.

איתן גינזבורג: יצחק פינדרוס, אתה נגד ההעברה התקציבית הזאת?

יצחק פינדרוס: לא.

יצחק פינדרוס: אני מנסה כל הזמן להבין מה הדחיפות, מה קרה ליושב-ראש הכנסת.

יצחק פינדרוס: פעם ראשונה שאני רואה מכתב כזה עם כותרת מוזהבת יפה של מיקי לוי על פנייה תקציבית.

נירה שפק: נושא הבולענים בים המלח הוא חשוב.

נירה שפק: ערכתי שם סיור ונפגשתי עם ראשי הרשויות.

נירה שפק: זה קריטי ליכולת הפיתוח התרבותית שלהם ויכולת הפיתוח התיירותית שלהם.

נירה שפק: המענה הנדרש חשוב מאוד.

נירה שפק: יישובי המטרה – הצורך שלנו להביא, לאור הירידה של צה"ל דרומה, את הרשויות שיוכלו לקלוט ולהיערך לקליטת משפחות ולהגדיל את מספר התושבים שגרים ביישובי המטרה בנגב מאוד מאוד חשוב.

נירה שפק: קראתי את החלטות הממשלה, אני יודעת על איזה שלב מדובר.

נירה שפק: לשאלות שהיו לי על הסעיפים האלה קיבלתי מענה.

נירה שפק: לכן אני חושבת שזה דחוף.

נירה שפק: תודה.

אלכס קושניר: תודה רבה.

אלכס קושניר: ניר אורבך בבקשה.

ניר אורבך: חצי דקה על נושא ההתיישבות הצעירה.

ניר אורבך: אלה ישובים שנמצאים שם רובם מכוח החלטות ממשלה.

אמילי חיה מואטי: איזה החלטות ממשלה?

אמילי חיה מואטי: אנחנו רוצים לדעת.

אלכס קושניר: אמרו שתקבלו רשימה, תירגעי.

מוסי רז: מעולם לא הייתה החלטה כזאת, אפילו לא אחת.

ניר אורבך: יש חוות דעת משפטיות גם של משרד הביטחון, של הייעוץ המשפטי, וגם של הייעוץ המשפטי לממשלה, שמאפשרות גם חיבור חשמל לרוב היישובים שם ואני שמח שסוף-סוף אנחנו מאשרים פה גם תקציב לפיתוח.

אלכס קושניר: תודה רבה.

אלכס קושניר: פניות מס' 230–231, מי בעד?

אלכס קושניר: מי נגד?

אלכס קושניר: מי נמנע?

אלכס קושניר: בעד – רוב

אלכס קושניר: נמנעים – 2 פניות מס' 230–231 אושרו.

אלכס קושניר: הפניות אושרו.

מוסי רז: רביזיה.

מוסי רז: אתה הבטחת שההצבעה על הרביזיה לא היום אלא רק אחרי שהוא ייתן לנו תשובות.

אלכס קושניר: לא הבטחתי שלא היום.

אלכס קושניר: הבטחתי שנקבל תשובה.

אלכס קושניר: ישלחו לך תשובה במהלך הדיון.

איתן כהן: שלחתי רשימה.

איתן כהן: רק אציין שאנחנו עובדים מול רשויות מקומיות.

איתן כהן: שלחנו תשובה למייל של ועדת הכספים.

אלכס קושניר: יופי.

אלכס קושניר: תפיצי בבקשה לחברי הכנסת.

אלכס קושניר: תודה רבה.

אלכס קושניר: הפנייה הבאה היא פניית עודפים 07-011: ביטחון פנים.

אביה פרון: צוהריים טובים.

אביה פרון: אני מאגף התקציבים.

אביה פרון: הפנייה נועדה להעברת עודפים בסך של 105,791,000 שקלים בהתאם לפירוט לפי התוכניות שאציג עכשיו.

אביה פרון: תוכנית 07-5001: 23 אלפי ש"ח שנוצרו בגין תשלומי סוף שנה עבור שירות אזרחי.

אביה פרון: תשלומים כאלה מבוצעים דרך הזמנות.

אביה פרון: זה לא תלוש שכר, לכן יש בזה עודפים.

אביה פרון: תוכנית 07-5002: כ-5 מיליון שקלים.

אביה פרון: מדובר בהתחייבויות חוצות שנה ברכש של תקציב התפעול של המשרד, ובתוכניות מערכי אכיפה עירוניים, שיש פה התקשרות עם רשויות מקומיות וזה העודפים.

אביה פרון: תוכנית 07-5502: כחצי מיליון שקלים.

אביה פרון: העודפים נוצרו בגין התחייבויות חוצות שנה בתחומי התפעול של הרשות.

אביה פרון: תוכנית 07-6001: 632 אלפי ש"ח.

אביה פרון: העודפים נוצרו בגין תשלומי סוף שנה של שירות לאומי אזרחי שמבוצעים דרך הזמנות, כפי שנאמר קודם.

אביה פרון: תוכנית 07-6002: 20,922,000 ש"ח.

אביה פרון: העודפים נוצרו בגין התחייבויות חוצות שנה בתחומי התפעול ובגין פרויקטים מתמשכים, של הליכי רכש, של אמצעי כיבוי והליכי בינוי ופיתוח, שיש פה חוזים בהתקשרויות חוצות שנים.

אביה פרון: תוכנית 07-7001: 422 אלפי ש"ח.

אביה פרון: העודפים נוצרו בגין תשלומי סוף שנה עבור שירות לאומי אזרחי, כפי שנאמר, ובנוסף התחייבויות חוצות שנה עבור הוצאות נלוות לשכר.

אביה פרון: תוכנית 07-7002: 24,695,000 שקלים.

אביה פרון: התחייבויות חוצות שנה בתחומי התפעול השוטף וכן בגין פרויקטים מתמשכים, הליכי רכש וחוזי התקשרות בתחומי הטכנולוגיה.

אביה פרון: תוכנית 07-8001: 896 אלפי ש"ח.

אביה פרון: מדובר בהתחייבויות חוצות שנה בתחומי הרכש שקשורים בעולמות השכר, כגון תחבורה ציבורית ונופש מבצעי.

נירה שפק: כשאתה מדבר על הליכי רכש וחוזי התקשרות – עכשיו זה פעימת תשלום?

נירה שפק: זה משהו שמחויב עכשיו?

אביה פרון: זה משהו שחויב בשנה שעברה.

נירה שפק: ועכשיו התשלום, כלומר זה פעימת תשלום.

אביה פרון: לא, זה עודפים, זה חלק מן הדברים שהתחייבו משנה לשנה.

אביה פרון: כמו בכל עודפים ייתכן שהתשלום הוא עכשיו, וייתכן שהוא היה בתחילת השנה ועכשיו התקציב הזה יכול לאפשר.

נירה שפק: זה מה שהתכוונתי, אתה צריך כבר לשחרר מן העודפים כי אין לך כבר את הגמישות.

אביה פרון: בדיוק.

אביה פרון: תוכנית 07-8002: 29,388,000 שקלים.

אביה פרון: אלה עודפים שנוצרו בגין התחייבויות חוצות שנה בתחומי הרכש והתפעול השוטף.

אביה פרון: בתחום של רכש וציוד כלי רכב היה עיכוב באספקות ולכן זה אחד מן הדברים שבגינם יש עודפים כי לא קיבלו דברים ב-2021 וזה עבר ל-2022 ולכן התשלום מבוצע בשנת 2022 בפועל.

אביה פרון: תוכנית 07-8003: 23,364,000 ש"ח.

אביה פרון: העודפים נוצרו בעקבות תשלומים של שכר כוח אדם שהיו בהתקשרויות ב-2021 ומשולמים בפועל בשנת 2022.

אלכס קושניר: חברי הכנסת, יש שאלות?

יואב קיש: השאלה המהותית הראשונה הבסיסית, האם מדובר במקרה מיוחד?

יואב קיש: מה אם ההעברה הזאת תעבור חודש מהיום?

ליאור נוריאל: אני סגן ראש אגף תקציבים במשרד לביטחון פנים.

ליאור נוריאל: המקרה שלנו הוצג על ידי פניות עודפים קודמות שהיו פה, כדוגמת משרד הרווחה.

ליאור נוריאל: מדובר בתשלומים שוטפים שהיו ב-2021.

ליאור נוריאל: צריך לשלם אותם.

יואב קיש: משרד הרווחה אמר בצורה מפורשת שאם לא עוברת פניית העודפים הזאת הוא לא משלם כספים לספקים.

יואב קיש: אני יכול להבין את המקרה המיוחד.

יואב קיש: אני שואל אם עכשיו, במידה והפנייה לא תאושר היום האם אתה ב-1 בנובמבר לא תשלם לספקים כאלה ואחרים?

ליאור נוריאל: בדומה למשרדים אחרים הכספים האלה בחלקם שולמו כבר, כפי שציין קודם נציג משרד האוצר.

ליאור נוריאל: הם אמורים לממן נושאים אחרים בתוכניות העבודה ברכש של המשטרה.

ליאור נוריאל: לדוגמה יש לנו תשלומים לספקי רכבים שהתעכבו במשך זמן ארוך.

ליאור נוריאל: רכבים לא התקבלו, משתמשים עדיין ברכבים ישנים עד שהרכבים יגיעו ויותקנו בהם המערכות הנדרשות.

ליאור נוריאל: כנ"ל בנושאי בינוי.

ליאור נוריאל: טווח נושאים רחב בשב"ס של מחיית האסיר, שירותי רפואה לאסירים.

יואב קיש: לא ענית לי בצורה ברורה.

יואב קיש: האם ב-1 בנובמבר לא תשלם לספקים אם העודפים האלה לא יעברו?

יואב קיש: זו השאלה שלי.

ליאור נוריאל: אם צריך, יש כאן נציגי משטרה שיוכלו לפרט יותר לעומק.

אלכס קושניר: בבקשה, נציגי המשטרה, השב"ס והכבאות.

אוראל אברהמי: אני ראש מחלקת משאבים במשטרת ישראל.

אוראל אברהמי: הפנייה שלנו היקפה 54 מיליון שקל.

אוראל אברהמי: היא עוסקת בשני דברים עיקריים: הראשון הוא רכש והשני הוא תשלומים שוטפים.

אוראל אברהמי: בנושאי רכש, אציג דוגמאות כדי לתת מענה לשאלה: רכש כלי רכב, רכש תחמושת וציוד מבצעי.

אוראל אברהמי: אין סיטואציה שאנחנו לא משלמים לספקים אבל כדי להתקשר עם ספק אנחנו צריכים לייצר התחייבות, וכדי לייצר התחייבות אנחנו צריכים כסף.

אוראל אברהמי: כרגע אנחנו לא מתקשרים עם ספקים ולא יכולים לקבל את הציוד, כלי הרכב, אמצעים מבצעיים וציוד תחמושת בגלל שאין לנו כסף להתקשר עם הספקים.

אוראל אברהמי: צריך לקחת בחשבון שמדינת ישראל משלמת כ-30 ימים מיום קבלת חשבונית.

אוראל אברהמי: אנחנו בתחילת נובמבר, זמני האספקה הם סוף נובמבר, אז מגיעה החשבונית.

אוראל אברהמי: זה יכול לגרור אותנו לשנה הבאה.

אוראל אברהמי: אם נקבל את הכסף בשלב שלא נוכל לקבל את הציוד השנה אנחנו פשוט לא נרכוש.

אוראל אברהמי: צריך לזכור שיש על הפרק גם תקציב המשכי בשנה הבאה, מסגרות תקציב מצומצמות.

אוראל אברהמי: לא נוכל להרשות לעצמנו לגרור הוצאות מן השנה הזו לשנה הבאה.

אוראל אברהמי: זה לגבי נושא הרכש.

יואב קיש: זה ברור, אבל אם זה יושלם בעוד חודש?

יואב קיש: זו השאלה.

אוראל אברהמי: אם זה יושלם בעוד חודש זה אומר שאנחנו נגרור את התשלום לשנה העוקבת, קרי: לשנת 2023, מה שיעמיס לנו על התקציבים הרדודים גם כך שמתוכננים להיות בשנת 2023.

אלכס קושניר: זה מייצר להם עודפים אוטומטית לשנה הבאה.

יואב קיש: לא הצלחתי להבין למה.

אלכס קושניר: כי אז יקרה מצב שהוא משלם בפועל רק ב-2023 וזה מייצר לו עודפים בשנה הזאת.

אלכס קושניר: בשנה הבאה זה תקציב המשכי, הוא לא יוכל לזוז.

נירה שפק: מעבר לדבר הבסיסי שאני כל פעם אומרת: מינהל תקין.

נירה שפק: אנחנו גוף שצריך לשלם בזמן.

יואב קיש: אין פה עיכוב תשלומים.

אלכס קושניר: לא מדובר פה בעיכוב תשלומים.

אלכס קושניר: נציג שירות בתי הסוהר, בבקשה, על דחיפות הפנייה.

מישל בטאשוילי: צוהריים טובים.

מישל בטאשוילי: אני ראש ענף תקציבים בשירות בתי הסוהר.

מישל בטאשוילי: לגבי הסוגיה שלנו, חלק ניכר מן העודפים זה תרופות לאסירים ומזון לאסירים.

מישל בטאשוילי: במקרה שלנו בחלק גדול מן המקרים זה פוגע לנו במוסר התשלומים כמובן ואנחנו לא נוכל לייצר התקשרויות מול ספקים נותני שירות בהקשר של מזון לאסירים ותרופות לאסירים בעיקר.

מישל בטאשוילי: הדבר השני, אנחנו לא נצליח לשלם חשבוניות שיגיעו כבר בחודש נובמבר הקרוב.

יואב קיש: התשובה שלו היא טובה ומכיוון שלא נפריד, כלומר הוא לא יכול לשלם תשלומים בנובמבר, אז זה מייצר את הסיבה למקרה מיוחד.

אלכס קושניר: מישל, אנחנו סיכמנו בתחילת הקדנציה, אז הצגת את עצמך כראש ענף תשלומים, אמרנו שבסוף הקדנציה תהיה ראש אגף.

אלכס קושניר: מה קרה?

יואב קיש: קיצרנו לו את הקדנציה.

אלכס קושניר: אז זה בגללך.

אלכס קושניר: אתה מבין?

אלכס קושניר: האדם היה צריך להיות ראש אגף ובגללך הוא ראש ענף.

יואב קיש: בקדנציה הבאה הוא יהיה ראש ענף.

מישל בטאשוילי: אני יכול להגיד שהבטיחו לי שאם אביא את העודפים היום זה יקרה.

מישל בטאשוילי: ..

יצחק פינדרוס: התנאי שלנו לבן גביר כשר לביטחון פנים הוא לקדם אותך לראש אגף.

אלכס קושניר: נציג הכבאות, בבקשה.

אפי דביר: אני ראש ענף תקציבים בכבאות.

אפי דביר: הדחיפות אצלנו היא בגלל ההיערכות לחורף.

אפי דביר: לצערנו עוד לא הוצאנו הזמנות של היערכות לחורף הקרוב כי בכסף של השנה שילמנו התחייבויות משנה קודמת, כפי שתואר כאן.

אפי דביר: אנחנו זקוקים לו בדחיפות כדי להשלים את כל הצטיידות החירום ובעיקר היערכות לחורף, משבר אקלים.

אפי דביר: נראה לי שכולם מבינים את הדחיפות.

אלכס קושניר: תודה.

אלכס קושניר: נירה, רצית להגיד משהו?

נירה שפק: כן.

נירה שפק: יש כאן דחיפות.

נירה שפק: אני רוצה להעיר על עוד דבר, שיש כאן הרבה עמותות, שהכספים מועברים לעמותות, וזה מפורט בפניות, ולעמותה אין אורך נשימה ולכן היא צריכה כל שקל.

נירה שפק: יש כאן המון עמותות שמתעסקות בנוער בסיכון, בשיקום אסירים, שצריכות את הכסף הזה.

אלכס קושניר: אם כך פניית עודפים מס' 07-011.

יואב קיש: אנחנו רוצים התייעצות סיעתית.

אלכס קושניר: אין בעיה.

אלכס קושניר: נחזור בשעה 13:42 להצביע.

אלכס קושניר: אני מחדש את הישיבה.

אלכס קושניר: פניית עודפים 07-011: ביטחון פנים.

אלכס קושניר: מי בעד?

אלכס קושניר: מי נגד?

אלכס קושניר: מי נמנע?

אלכס קושניר: בעד – רוב

אלכס קושניר: נמנעים – פנייה מס' 07-011 אושרה.

אלכס קושניר: הפנייה אושרה.

אלכס קושניר: אנחנו עוברים לפנייה הבאה, פנייה מס' 15-006.

יואב קיש: אני בעד לעשות עכשיו את הדיון על הפנייה של הדיור הממשלתי.

הדר מוכתר: יש לי גם משהו להגיד על הרשויות המקומיות, משהו שפספסתי.

אלכס קושניר: אבל כבר הצבענו, גברתי.

אלכס קושניר: יש פה דיון מקצועי וזה לא רלוונטי.

יואב קיש: בואו נדון על הדיור הממשלתי.

הדר מוכתר: גם דיור ממשלתי זה בסדר.

נירה שפק: יש סדר.

אלכס קושניר: פנייה של משרד הביטחון, פנייה מס' 15-006.

אביה פרון: שלום.

אביה פרון: אני מאגף התקציבים במשרד האוצר.

אביה פרון: הפנייה נועדה להעביר עודפי תקציב בסך של 1,615,197,000 שקלים משנת התקציב 2021 בסעיף משרד הביטחון כעודף לשימוש בשנת 2022 בהתאם לסעיף 13(א) לחוק יסודות התקציב.

אביה פרון: מטעמי סיווג הסברים יינתנו בוועדה המשותפת לתקציב הביטחון.

יואב קיש: התייעצות סיעתית, בבקשה.

אלכס קושניר: בסדר.

אלכס קושניר: נחזור לכאן ב-13:48

אלכס קושניר: אני מחדש את הישיבה.

אלכס קושניר: פניה של משרד הביטחון שמספרה 15-006, מי בעד?

אלכס קושניר: מי נגד?

אלכס קושניר: מי נמנע?

אלכס קושניר: בעד – רוב

אלכס קושניר: נמנעים – 2

אלכס קושניר: הפנייה אושרה.

אלכס קושניר: אנחנו עוברים לפנייה הבאה, של משרד החינוך, שמספרה 20-017.

הדר מוכתר: אפשר גם להגיד משהו על משרד החינוך?

הדר מוכתר: עשינו התייעצות סיעתית, אנחנו גם רוצים לדבר על זה.

הדר מוכתר: באמת, אני רצינית.

אלכס קושניר: הדר, יציגו את הפנייה ואם יש לך התייחסות לסעיף ספציפי תוכלי להתייחס.

הדר מוכתר: תודה רבה לך.

אלכס קושניר: נעבור לפנייה של משרד החינוך.

הדר פוקס רויץ: אני מאגף התקציבים במשרד האוצר.

הדר פוקס רויץ: הפנייה התקציבית נועדה להעברת עודפים משנת התקציב 2021 לשימוש בשנת התקציב 2022 בסך של 606,268,000 ש"ח.

הדר פוקס רויץ: הפנייה התקציבית היא בחלוקה לתוכניות הבאות: תוכנית מס' 1, 20-6001: פעילויות מטה מרכזיות, פעולות בשכר, 69,772,000 ש"ח.

הדר פוקס רויץ: סיבות מרכזיות בגינן נוצרו עודפים בתוכנית: התקשרויות חוצות שנות תקציב להפעלת מערך בחינות הבגרות, התקשרויות הרשות הארצית למדידה והערכה שהן חוצות שנת תקציב, התקשרויות לתפעול והחזקת מטה המשרד שהן חוצות שנת תקציב.

הדר פוקס רויץ: תוכנית מס' 2, 20-6101: חינוך מיוחד, 21,340,000 ש"ח.

הדר פוקס רויץ: סיבות מרכזיות בגינן נוצרו עודפים בתוכנית: התקשרויות עבור ליווי תלמידי חינוך מיוחד בהסעות אשר מתואמות עם שנת הלימודים וחוצות שנת תקציב, התקשרויות עבור סיוע לתלמידים המרותקים לביתם אשר מתואמות עם שנת הלימודים וחוצות שנת תקציב.

הדר פוקס רויץ: תוכנית מס' 3, 20-6301: יסודי וחטיבות ביניים, 13,658,000 ש"ח.

הדר פוקס רויץ: התקשרויות אשר מתואמות עם שנת הלימודים וחוצות שנת תקציב בחינוך היסודי ובחטיבות הביניים.

הדר פוקס רויץ: תוכנית מס' 4, 20-6401: חטיבה עליונה, 14,246,000 ש"ח.

הדר פוקס רויץ: סיבות מרכזיות בגינן נוצרו עודפים: התקשרויות אשר מתואמות עם שנת הלימודים וחוצות שנת תקציב, עבור תקצוב חטיבה עליונה.

הדר פוקס רויץ: תוכנית מס' 5, 20-6501: שירותי עזר, הסעות ומענקים לפיתוח, 22,946,000 ש"ח.

הדר פוקס רויץ: סיבות מרכזיות בגינן נוצרו עודפים: התקשרויות עבור מתן שירותי עזר לתלמידי המגזר הבדואי בפזורה אשר מתואמות עם שנת הלימודים וחוצות שנת תקציב, התקשרויות עבור מתן הסעות לתלמידים בחינוך הרשמי אשר מתואמות עם שנת הלימודים וחוצות שנת תקציב.

הדר פוקס רויץ: תוכנית מס' 6, 20-6601: המינהל לחינוך התיישבותי, 35,425,000 ש"ח.

הדר פוקס רויץ: סיבות מרכזיות בגינן נוצרו עודפים בתוכנית: התקשרויות עבור פעולות ויוזמות פדגוגיות בבתי הספר של המינהל לחינוך התיישבותי אשר מתואמות עם שנת הלימודים וחוצות שנת תקציב, התקשרויות עבור ביצוע פעולות בפנימיות השייכות למינהל החינוך ההתיישבותי אשר מתואמות עם שנת הלימודים וחוצות שנת תקציב.

הדר פוקס רויץ: תוכנית מס' 7, 20-6701: פעילויות ופרויקטים, 283,928,000 ש"ח.

הדר פוקס רויץ: סיבות מרכזיות בגינן נוצרו עודפים בתוכנית: תוכניות לימודים ייחודיות אשר ההתקשרויות בהן חוצות שנת תקציב במסגרת תוכניות לקידום מצוינות, התקשרויות חוצות שנת תקציב בפעילויות של תוכנית החומש לקידום החינוך הערבי, ותוכנית אתגרים לחינוך בלתי פורמלי בחברה הערבית, התקשרויות החוצות שנת תקציב לביצוע פעולות חינוך עם נוער בסיכון, פעולות הניהול העצמי בחינוך ופעולות לקליטת עלייה.

הדר פוקס רויץ: תוכנית מס' 8, 20-6702: הארכת יום הלימודים, 57,658,000 ש"ח.

הדר פוקס רויץ: סיבות מרכזיות בגינן נוצרו עודפים: התקשרויות חוצות שנת תקציב במסגרת תוכנית ניצנים.

הדר פוקס רויץ: תוכנית מס' 9, 20-6801:

הדר פוקס רויץ: תנאי שירות והכשרת עובדי הוראה, 28,510,000 ש"ח.

הדר פוקס רויץ: סיבות מרכזיות בגינן נוצרו עודפים: פעולות מינהל עובדי הוראה אשר מתואמות עם שנת הלימודים וחוצות שנת תקציב.

יצחק פינדרוס: סליחה שאני עוצר אותך.

יצחק פינדרוס: את חוזרת על זה כמעט בכל הסעיפים, שזה מתואם עם שנת הלימודים וחוצה שנת תקציב.

יצחק פינדרוס: לצערי זה לא סוד צבאי שהתגלה עכשיו.

יצחק פינדרוס: כאשר אתם מגישים את התקציב אתם הרי יודעים את זה.

יצחק פינדרוס: שזה חצה שנת תקציב, ידעתם את זה בדצמבר.

יצחק פינדרוס: אם זה התחייבות שהתחייבתם על שנת הלימודים הקודמת – על שנת הלימודים הבאה או הקודמת?

יצחק פינדרוס: על מתי אתם מדברים איתנו?

הדר פוקס רויץ: שנת הלימודים תשפ"ב חוצה את שנות התקציב 2021 ו-2022.

הדר פוקס רויץ: במסגרת שנת 2021 בוצעו התקשרויות.

יצחק פינדרוס: את הביצוע גמרתם בסוף יוני.

יצחק פינדרוס: בסוף יוני הסתיימה שנת הלימודים.

יצחק פינדרוס: סיימתם.

יצחק פינדרוס: מה קרה מיוני ועד עכשיו?

יצחק פינדרוס: איך הגעתם לוועדת הכספים באוקטובר כשאתם בעצם סיימתם את הפרויקט בסוף יוני?

הדר פוקס רויץ: מדובר בפניית עודפים, כלומר העודפים בגין 2021 שהועברו ונידונים בוועדה בעצם רק היום.

הדר פוקס רויץ: הפעילות כבר בוצעה.

הדר פוקס רויץ: ההתקשרות נסגרה בדצמבר 2021 ולכן עכשיו זה המועד שאנחנו מעבירים.

נירה שפק: הם פירטו את זה בהתייחסות.

יצחק פינדרוס: פעילויות חוצות שנת תקציב, הכוונה היא שזו פעילות שנחתמה ב-2021 ובוצעה ב-2022 בין ינואר ליוני.

אלכס קושניר: לא, התשלום עבורה.

אלכס קושניר: פחות חשוב מתי התוכנית מבוצעת.

אלכס קושניר: חשוב יותר מתי התוכנית משולמת.

אלכס קושניר: אם חתמת על חוזה עם ספק כלשהו בשנת 2021, חתמת לשנה שלמה, מדצמבר לדצמבר, אז באופן מובנה נוצרים לך עודפים.

אלכס קושניר: לא משנה, מספטמבר לספטמבר.

אלכס קושניר: אז יש לך בשנה קלנדרית אחת ארבעה חודשים ואחר כך את השאר.

אלכס קושניר: לכן באופן מובנה כאשר אתה חותם על חוזה כזה נוצרים לך עודפים.

יצחק פינדרוס: לכן כאשר באישור התקציב העברנו את העודפים האלה לשנה הזאת, הפעילות בוצעה עד סוף יוני.

יצחק פינדרוס: שאלתי מה קרה עכשיו.

יצחק פינדרוס: בא משרד הרווחה ואומר: את הפעילות של נובמבר אני לא מסוגל לבצע אם לא תעשה לי את ההעברה מחר בבוקר.

יצחק פינדרוס: כאן הכול בוצע ביוני.

יצחק פינדרוס: מה הולך לקרות בנובמבר?

יואב קיש: מה הדחיפות?

יואב קיש: התוכניות האלה קורסות אם ב-1 בנובמבר לא עושים את ההעברה?

יצחק פינדרוס: התוכניות בוצעו עד סוף יוני.

אלכס קושניר: רגע, אתה שוכח דבר אחד, שכל עוד העודפים לא משוחררים המשרד משלם מן התקציב השוטף שלו לשנת 2022.

אלכס קושניר: ברגע שהעודפים משוחררים זה משחרר לו את התקציב השוטף.

אלכס קושניר: זה העניין.

יצחק פינדרוס: ב-2023 הוא גם ישלם.

משה גפני: קודם כול, מבחינתי העיתוי של הפנייה הוא מאוחר מאוד.

משה גפני: הפניות האלה – עודפים מחויבים צריכים לעבור בחודשים הראשונים של שנת התקציב ולא לחכות לעיתוי הזה.

משה גפני: לגבי השאלה אם אפשר לחכות לסוף השנה - - -

יואב קיש: למה זה לא עבר קודם?

יואב קיש: הייתה עוד כנסת פעילה.

יואב קיש: מה קרה?

משה גפני: אני לא קובע את העיתוי.

משה גפני: אני סמנכ"ל תקציבים של משרד החינוך, אני לא מגיש פניות.

משה גפני: אי אישור הפניות האלה אכן פוגע בפעילות של המשרד מפני שהתשלום בגין אותן התחייבויות של שנת 2021 בוצע מן התקציב השוטף של שנת 2022.

משה גפני: אני למעשה פוגע בפעילות של שנת הלימודים תשפ"ג מפני שהתקציב שנועד לתשפ"ג מימן את שנת תשפ"ב.

משה גפני: לכן יש פעילויות מוגדרות מאוד שאני יכול להגיד עכשיו שנפגעות.

משה גפני: יש נושא של ליווי הסעות תלמידים בחינוך המיוחד, שהתקציב בגינו נגמר, הוא נמצא בתוך פניית העודפים.

משה גפני: יש פה שיפוצים בכפרי נוער, שניתנו בסוף השנה שעברה והביצוע הוא לפי קצב הביצוע.

משה גפני: התקציב לא קיים היום, המזומנים לא נמצאים בתקנה והם מחכים לתקציב הזה.

משה גפני: יש פעולות של ילדים בסיכון, יש פעולות של בחינות בגרות חורף – ההתקשרות בגינן צריך להיות עכשיו ואין את מלוא התקציב כדי להתקשר.

יצחק פינדרוס: בחינות בגרות חורף של שנת תשפ"ג?

משה גפני: שייערכו עכשיו.

יצחק פינדרוס: אבל אתה מדבר איתי על - - -

אלכס קושניר: אבל אתה חייב לשחרר את השוטף.

משה גפני: העודף הזה, שילמנו אותו על חשבון שנה שעברה ולכן הוא חסר לי עכשיו.

משה גפני: יש פה רשימה שלמה של נושאים שתקועים כנגד העודפים שמחכים להם.

משה גפני: יש פה 606 מיליון שקל, שהם סכום גדול בהיקף הפעולות של המשרד והם לא יכולים להמתין לנובמבר–דצמבר מבחינת ההגעה שלהם.

יצחק פינדרוס: דרך אגב, החינוך ההתיישבותי - - -

משה גפני: דיברתי על כפרי נוער בחינוך ההתיישבותי.

יצחק פינדרוס: במגזר החרדי יש חינוך התיישבותי?

יצחק פינדרוס: במגזר הערבי יש חינוך התיישבותי?

משה גפני: יש את מתן, פנימיות של המגזר החרדי.

אלכס קושניר: לאיזו תוכנית רצית להתייחס?

הדר מוכתר: תודה רבה, סוף-סוף.

הדר מוכתר: קודם כול, יש לי כמה סייגים להגיד.

נירה שפק: לגבי איזו תוכנית?

הדר מוכתר: תני לי לדבר, שלוש שעות חיכיתי לכם פה.

הדר מוכתר: דקה, תנו לי לדבר.

הדר מוכתר: רגע, למה ההתלהמות הזאת פתאום?

יצחק פינדרוס: תתרגלי, ברוכה הבאה למועדון.

הדר מוכתר: אני רוצה לדבר על ה-600 מיליון שקל שרוצים לתת למשרד החינוך.

הדר מוכתר: אבל לפני כן אני רוצה להגיד – ויש לי הרבה דברים להגיד על החינוך בתור מישהי שבדיוק סיימה תיכון לפני שנתיים, שלוש שנים כמעט.

אלכס קושניר: תקשיבי לי היטב, אני לא עושה קרקס מן הוועדה הזאת.

אלכס קושניר: יש לך משהו להגיד על הפנייה הזאת?

אלכס קושניר: בבקשה.

אלכס קושניר: אין לך משהו להגיד?

אלכס קושניר: אז לא.

אלכס קושניר: בלי לפני, בלי הקדמות.

אלכס קושניר: תתייחסי לפנייה.

הדר מוכתר: אני רוצה להגיד משהו חשוב.

יואב קיש: למה אתה סותם לה את הפה?

יואב קיש: תן לה כמה דקות לדבר.

יואב קיש: את צודקת במאה אחוז.

הדר מוכתר: אני מייצגת את הצעירים בישראל.

הדר מוכתר: גם לי מותר לבוא לכנסת ולהגיד משהו.

הדר מוכתר: רציתי להגיד לגבי הדיון פה: חבר'ה, אנחנו פה כבר שלוש שעות בדיון.

הדר מוכתר: הדיון שלכם הולך להימשך עוד שבע שעות על פי מה שהבנתי.

הדר מוכתר: אתם בצורה נונשלנטית, בצורה אבסורדית מחכים פה שעות על גבי שעות עד שמחליטים דברים.

הדר מוכתר: אלכס, אני אומרת לך, יש פה מצב חירום קטסטרופלי שקשור גם לדיור וגם ליוקר המחיה.

הדר מוכתר: ואתם פה מדברים שעות על גבי שעות על מיליון סעיפים.

הדר מוכתר: חבר'ה, תתאפסו על עצמכם.

הדר מוכתר: אדבר אתך גם על החינוך.

הדר מוכתר: הבוקר הייתי בכביש, חסמתי את כביש איילון, ישבתי עם כל הגשם עליי וצרחתי.

הדר מוכתר: צריך להכריז פה עכשיו על מצב חירום נדל"ני, היום ומחר בבוקר.

אמילי חיה מואטי: סליחה.

הדר מוכתר: תני לי לדבר.

הדר מוכתר: אל תקטעו אותי.

הדר מוכתר: חבל שיאיר לפיד לא פה, הייתי רוצה להגיד לו את זה גם באופן אישי.

הדר מוכתר: חבר'ה, חמש שעות יושבים פה ודנים על דברים?

הדר מוכתר: מה עוד אני צריכה לעשות כדי שתבינו שהמצב פה קיצוני.

הדר מוכתר: אתם יושבים פה חמש, שש, שבע שעות ומדברים על דברים.

הדר מוכתר: עוד משהו אחד אני רוצה להגיד לך: מה אתם רוצים?

הדר מוכתר: שאנשים פה לא יאכלו?

הדר מוכתר: שהם ישבתו רעב?

הדר מוכתר: מה אתם רוצים שנעשה פה?

אלכס קושניר: יש לי שאלה אליך.

הדר מוכתר: רגע, אלכס, ברשותך, הקשבתי לך כל כך הרבה זמן.

הדר מוכתר: אני 20 שנים רואה אתכם בפוליטיקה.

אלכס קושניר: אולי כי אני יושב-ראש הוועדה.

הדר מוכתר: אתם רוצים שאנשים פה ישבתו רעב?

איתן גינזבורג: הדר, כולנו מקשיבים לאלכס.

איתן גינזבורג: את לא מבינה?

איתן גינזבורג: כולם יכולים לדבר רק עם אישור של היושב-ראש.

הדר מוכתר: כשאתם רוצים שאנשים לא ישבתו רעב אתם יושבים פה חמש שעות, מדברים על סעיפים, התייעצויות סיעתיות.

הדר מוכתר: גם אני עשיתי עכשיו התייעצות סיעתית.

הדר מוכתר: מה זה הנונשלנטיות הזאת?

הדר מוכתר: חברים, אנשים פה יתחילו לשבות רעב, זה מה שיקרה.

הדר מוכתר: לפני שאתה מוציא אותי אני רוצה להגיד לכם: אנחנו, צעירים בוערים, מתחילים מעכשיו שביתת רעב עד שלא תכריז, אתה אלכס באופן אישי, על מצב חירום נדל"ני.

הדר מוכתר: הנה האוכל שלי.

הדר מוכתר: זה האוכל האחרון שאני הולכת לאכול בימים הקרובים, הדבר האחרון שאני אוכל, בגלל שאתם נונשלנטיים ובגלל שאתם לא מכבדים את הצעירים בישראל ובגלל שאתם מדברים שעות על גבי שעות על אותם נושאים.

הדר מוכתר: אנחנו מכריזים על שביתת רעב.

אלכס קושניר: הכרזתי על מצב חירום לאומי.

אלכס קושניר: את יכולה להמשיך לאכול.

אלכס קושניר: (הדר מוכתר מוצאת מחדר הוועדה על ידי סדרנים.

אלכס קושניר: )

אמילי חיה מואטי: אפשר להצביע על תקציב ללימודי אזרחות?

אלכס קושניר: זאת הייתה אתנחתא.

יצחק פינדרוס: אמילי, זה מה שאני מנסה להסביר לך כבר שנה וחצי, מאז שנכנסת לכנסת.

יצחק פינדרוס: זה התוצאה של לימודי אזרחות.

נירה שפק: האבסורד הוא שהיה לה כאן מופע לפני חודש וחצי, היא אמרה: אוכלי חינם לא עובדים.

נירה שפק: סוף-סוף שמחתי שהיא יושבת כאן כמה שעות ולומדת איך עוברים סעיפים, איך מנהלים דיון, אז היא אומרת: איך אתם מבזבזים את הזמן?

נירה שפק: בסדר, ראינו שהיא קנתה קופסת אוכל.

נירה שפק: אפשר להמשיך לעבוד למען אזרחי מדינת ישראל.

איתן גינזבורג: נירה, את לא מבינה, היא בכלל לא מועמדת.

נירה שפק: אני יודעת, אבל היא עשתה התייעצות סיעתית.

אלכס קושניר: תקציב משרד החינוך, פנייה מס' 20-017, מי בעד?

אלכס קושניר: מי נגד?

אלכס קושניר: מי נמנע?

אלכס קושניר: בעד – רוב

אלכס קושניר: נמנעים – 1

אלכס קושניר: הפנייה אושרה.

אלכס קושניר: אחרי שדיברנו ראינו שבפנייה של הדיור הממשלתי באשר לעודפים אין דחיפות מיוחדת להעלות אותה לפני הבחירות ולכן היא לא תעלה היום בדיון של ועדת הכספים, היא תחכה לאחר הבחירות.

נירה שפק: אני מסכימה.

נירה שפק: אני מזכירה את מה שביקשתי בהתחלה: כשיש הבנה ויש שיח – אני מזכירה שיש 37 סעיפים שיש בתוכם נושאים חשובים מאוד – שאותו קו ינוהל גם לגבי זה ושוועדת ההסכמות תתכנס, תאשר עוד סעיפים דחופים שנוגעים מאוד לאזרחי מדינת ישראל, גם אם הבחירות יהיו בעוד שישה ימים, כי אנחנו לא סופרים ימים אלא סופרים עבודה.

יצחק פינדרוס: יש כאן כמה סעיפים שגם אנחנו נשמח שוועדת ההסכמות תסכים להעלות אותם לדיון.

יצחק פינדרוס: ראית שאחרי חמש דקות אפשר להגיע להסכמה, רק תעשו את זה.

יצחק פינדרוס: אני שמח שלא הסכמתם במשך כל הקדנציה לעשות את זה, כי אחרת יכול להיות שהקדנציה שלכם הייתה מתארכת.

יואב קיש: הסכמות זה לא לצד אחד.

אלכס קושניר: אנחנו יכולים לעבור לפנייה הבאה?

אלכס קושניר: פנייה מס' 25-006:

אלכס קושניר: הרשות לזכויות ניצולי שואה.

אלכס קושניר: בבקשה.

בן אבא: אני מאגף התקציבים במשרד האוצר.

בן אבא: הפנייה התקציבית נועדה להעברת עודפים מחויבים משנת התקציב 2021 לשנת התקציב 2022 בסך של 13,788,000 שקלים לשתי תוכניות.

בן אבא: תוכנית מס' 1: אמרכלות, סך של 2,759,000 שקלים.

בן אבא: יש שתי סיבות מרכזיות בגינן נוצרו העודפים: הראשונה היא התקשרות רב-שנתית עם קופות החולים לצורך מתאמי טיפול לטובת ניצולי שואה, והשנייה היא התקשרות רב-שנתית עם חברת בינת, שמפעילה מוקד מיצוי זכויות.

בן אבא: תוכנית מס' 2: טיפול רפואי ושירותים, סך של 11,029,000 שקלים.

בן אבא: יש שלוש סיבות מרכזיות בגינן נוצרו העודפים: התקשרות עם קופות חולים עבור רכישת תרופות מרשם לניצולי שואה, התקשרות עם הקרן לרווחה עבור מימון שעות סיעוד לניצולי שואה, והתקשרות עם עמותות עמך ואלה למתן טיפולים נפשיים לניצולי שואה.

בן אבא: אנחנו מעבירים פה את יתרת העודפים שעוברים, אחרי שהועברה פה פנייה של 75% מן העודפים.

אלכס קושניר: עכשיו זה 100%?

בן אבא: מגיעים ל-87.3%, שזה פחות הפלאט שעליו הוחלט בממשלה בעניין העודפים באישור התקציב.

נירה שפק: כל הכבוד.

נירה שפק: כבוד לנו להצביע כדי לממש את זה.

יצחק פינדרוס: אפילו התייעצות סיעתית לא צריך לבקש כי חבל על הזמן.

אלכס קושניר: פנייה מס' 25-006:

אלכס קושניר: הרשות לזכויות ניצולי שואה, מי בעד?

אלכס קושניר: מי נגד?

אלכס קושניר: מי נמנע?

אלכס קושניר: בעד – רוב

אלכס קושניר: נמנעים – 1

אלכס קושניר: הפנייה אושרה.

אלכס קושניר: פנייה מס' 34-007: משרד האנרגיה.

יואב קיש: את הרביזיות שלי אני מסיר.

אלכס קושניר: תודה.

עידו מור: צוהריים טובים.

עידו מור: אני רפרנט אנרגיה באגף התקציבים.

עידו מור: הפנייה נועדה להעברת עודפים משנת 2021 לשימוש בשנת 2022 בסך של 27,953,000 שקלים, בפירוט לפי התוכניות הבאות: תוכנית 34-3002: משרד האנרגיה, תפעול ופעולות, 2,724,000 שקלים.

עידו מור: מדובר בהתקשרויות רגילות אשר חוצות שנה קלנדרית, כמו חידושי תוכנה וספקיות בחו"ל, שההתחייבות על התשלום בגינן נעשתה בשנה שעברה ונדרש לשלם עליהן עכשיו.

עידו מור: תוכנית 34-3003: משרד האנרגיה, יחידות מקצועיות, 19,476,000 שקלים.

עידו מור: מדובר בהתקשרויות לפרויקטים ולתכנון הכוללים שירותי ייעוץ, בהן התשלום נעשה בהתאם לקצב הביצוע וההוצאה היא חוצת שנה.

עידו מור: מדובר בתשלומים עבור אחסון מלאי דלקי חירום אשר משולמים בתחילת שנה בעבור החודשים האחרונים של השנה ומדובר בתשלום עבור תמיכת המדען הראשי בפרויקטים, מחקרים וקרנות, אשר הם רב-שנתיים לפי אבני דרך שמשתנות בהתאם להתקדמות המחקר.

עידו מור: תוכנית 34-3102: מינהל האדמה והים, תפעול ופעולות, 5,753,000 שקלים.

עידו מור: מדובר בהתחייבויות לביצוע מחקרים בתקציבים ייעודיים שהתקבלו בסוף שנת 2021 ונדרש לבצע אותם במהלך שנת 2022.

עידו מור: החשיבות של הפנייה, ראשית בגלל סוגיית אחסון הדלקים.

יואב קיש: מה מיוחד?

יואב קיש: אנחנו רוצים להבין מה הסיבה.

יואב קיש: הייתה לנו שיחה קודם מאחורה, אמרתם לי שב-1 בנובמבר משרד האנרגיה לא יהיה מסוגל לשלם כספים, הוא כאילו פושט רגל תזרימית.

יואב קיש: אני רוצה להבין מה האירוע.

יואב קיש: איפה הכסף חסר?

יואב קיש: על איזה כסף מדובר?

יואב קיש: למה הגענו למקום הזה?

עידו מור: כאמור עודפים הם על התחייבויות שכבר נעשו במהלך שנה שעברה.

עידו מור: נותר לשלם בין השאר על אחסון דלקים לחירום לצורכי המשק, שלא ניתן לשלם עבורם ללא הפנייה.

עידו מור: כמו כן יש סוגיות הנוגעות לעבודות הכרחיות ופיקוח על הזרמת הגז מאסדת כריש-תנין.

יואב קיש: איזה עבודות?

עידו מור: אסיים את הפירוט והתקציבן של המשרד ירחיב.

עידו מור: בנוסף יש סוגיה של הפעלת שירותי גרירה ופינוי של מפגעים בתחום הגפ"מ כחלק ממנגנון אכיפת מפגעים.

יואב קיש: רק שאלה להבהרה: יש משהו בכל הפנייה הזאת שקשור למכתב לארצות הברית בנושא הגבול הימי?

עידו מור: כאמור הפנייה הזאת הוגשה לוועדה כבר לפני מספר חודשים וזה לא קשור.

נירה שפק: קיבלנו תשובה שלא, גם מהשרה.

אלכס קושניר: חברים, יש שאלות נוספות?

אלכס קושניר: אפשר לעבור להצבעה?

יואב קיש: אני רוצה להגיד לפני כן מילה.

יואב קיש: זו הפנייה שבגללה יושב-ראש הכנסת החליט לעשות את כל הבלגן שהוא עשה ולדרוס את ועדת ההסכמות.

יואב קיש: הייתה הסכמה בסיסית לכל הפניות שהיו פה קודם, פרט לדיור הממשלתי שהוא באמת מיותר.

יואב קיש: אגב, היינו יכולים להכניס פניות אחרות שכן רציתי להכניס, היינו יכולים לדון ולסגור דברים.

יואב קיש: בגלל הסיבה הזאת של ההעברה של משרד האנרגיה, שאני כתבתי שאנחנו נתמוך בביטחון ורווחה – אני יכול להעביר לך את המכתב – הם התעקשו על הדבר הזה.

יואב קיש: לא היה שום שיח.

יואב קיש: דורסנות, בלי לדבר.

יואב קיש: קושניר, אתה גם לא דיברת איתי ספציפית על הפנייה הזאת.

יואב קיש: אני חושב שגם אתה לא הבנת שזה כל כך קריטי.

אלכס קושניר: אני דיברתי על 37 פניות.

ולדימיר בליאק: כן היה שיח, יואב.

ולדימיר בליאק: השיח לא הגיע להסכמה אבל אי אפשר להגיד שלא היה שיח.

נירה שפק: יואב, אני מחזיקה את המכתב שלך.

נירה שפק: לא כתוב כאן על פניות נוספות.

נירה שפק: אני באמת קראתי.

נירה שפק: אמרת שיש נושאים נוספים.

ולדימיר בליאק: גם התייחסת לפנייה אחרת.

אלכס קושניר: חברה, אבל כבר ערכנו את הדיון הזה בבוקר.

יואב קיש: אתם מסתכלים על המכתב האחרון.

יואב קיש: את לא מכירה את כל התמונה.

יואב קיש: זה נכתב אחרי שנתקבלה החלטה על דריסת ועדת ההסכמות.

יואב קיש: היו מכתבים לפני כן שבהם כתבתי שאני מוכן שיידונו לפחות עשר פניות, ובביטחון וברווחה אני לא הולך לשחק אתכם.

יואב קיש: כל האירוע נבע מן הפנייה הזאת.

יואב קיש: אני לא מבין מדוע אי אפשר היה להסביר, אני לא מבין מדוע הלכו למנגנון ששבוע לפני הבחירות דורסים את ועדת ההסכמות.

יואב קיש: אני רק יכול להגיד לכם שזה עוד תקדים שנרשם בבושה בדברי ימי הכנסת הזאת, ומן הסתם ברגע שהוא תקדים הוא יכול גם לפעול הפוך.

יצחק פינדרוס: יואב, תצטרך לשמור את התקדים הזה בכספת לעוד ארבע שנים.

נירה שפק: רק בעוד ארבע שנים אולי יהיה לו תקדים.

אלכס קושניר: משרד האנרגיה, פנייה מס' 34-007, מי בעד?

אלכס קושניר: מי נגד?

אלכס קושניר: מי נמנע?

אלכס קושניר: בעד – רוב

אלכס קושניר: נמנעים – אין פנייה מס' 34-007 אושרה.

אלכס קושניר: הפנייה אושרה.

אלכס קושניר: פנייה אחרונה להיום, פנייה של משרד העלייה והקליטה שמספרה 30-009.

בן אבא: הפנייה התקציבית נועדה להעברת עודפי תקציב בסך של 52,587,000 שקלים בהתאם לפירוט הבא: תוכנית מינהל ואמרכלות – 9,922,000 שקלים להתחייבויות לתשלום בתוכניות שנוצרו בסוף שנת 2021 מכיוון שהתקציב אושר בנובמבר.

בן אבא: בנושא דיור – 10,051,000 שקלים לתשלומי שכר דירה למקבצי דיור לקשישים במרכזי קליטה.

בן אבא: חטיבת הפרט – 7,178,000 שקלים למלגות סטודנטים ולהכשרות מקצועיות לעולים, ותעסוקה ויזמות.

בן אבא: חטיבת רשויות, ארגונים וקהילה – 25,436,000 שקלים למלווי עולים ולפעילויות תרבות לעולים.

אלכס קושניר: יש שאלות למשרד הקליטה?

אלכס קושניר: על רקע האתגרים שעומדים בפני משרד הקליטה בשנה הזו עם קליטת גל עלייה גדול מרוסיה, אוקראינה ובלארוס בעקבות המלחמה, אני חושב שכל דבר שאנחנו יכולים לעשות כדי לסייע למשרד הזה אכן נעשה.

אלכס קושניר: לכן אני מבקש להצביע על הפנייה.

אלכס קושניר: פנייה מס' 30-009, מי בעד?

אלכס קושניר: מי נגד?

אלכס קושניר: מי נמנע?

אלכס קושניר: בעד – פה אחד

אלכס קושניר: הפנייה התקבלה פה אחד.

אלכס קושניר: אנחנו נצא להפסקה.

אלכס קושניר: נחזור ב-14:45 בשביל להצביע על הרביזיה של מוסי רז על פניות מס' 230–231.

אלכס קושניר: אנחנו מחדשים את הישיבה.

אלכס קושניר: לפני שנצביע על הרביזיה, נירה שפק, בבקשה.

נירה שפק: אני מבינה שלא מצטרפים אלינו.

נירה שפק: הייתי רוצה שחבר הכנסת קיש ישמע את מה שאני הולכת להגיד.

נירה שפק: אני רוצה לומר כמה דברים על ההליך שקרה כאן ועל דברים שנאמרו.

נירה שפק: קודם כול, אני חוזרת על מה שאמרתי: דווקא בבחירות אנחנו צריכים להיות ערים לכך שאחרי שנים של ממשלות מעבר וסבבי בחירות, דווקא בשנה של עשייה יש לנו מחויבות להמשיך אותה.

נירה שפק: לכן אנחנו צריכים לעבור סעיף-סעיף ומשרד-משרד ולוודא שהאזרחים לא נפגעים שלא לצורך.

נירה שפק: החלטות הממשלה שהתקבלו, המענה שנדרש לחיזוק הביטחון, פנים, חוץ, קליטה ועלייה, חינוך, היערכות ביטחונית, הביאו למצב שהכנסת נדרשת לאשר תקציבים.

נירה שפק: חובתנו כוועדת הכספים לוודא שנעשה הכול כדי שאכן ימומשו התקציבים בתנאים ובבקרה שלנו.

נירה שפק: במצב הזה היו צריכות לעלות כל 37 הבקשות לשולחן ועדת הכספים.

נירה שפק: אני כחברת כנסת, ולא רק אני, אני בטוחה שיש כאן עוד רבים סביב השולחן, מעניין אותנו שהציבור יקבל את המענה, ושהתקציב יגיע ליעדו.

נירה שפק: כך היה צריך לנהוג וזה היה מונע לא מעט פגיעה באזרחים.

נירה שפק: אישרנו תשע מתוך 37 בקשות ויכול להיות שכאן בוועדה היינו מאשרים 15, 20, 31 או את כל 37 הבקשות, אבל לא ניתנה לנו אפשרות לוודא זאת.

נירה שפק: אני רוצה לדבר על יושב-ראש הכנסת.

נירה שפק: אני מחזקת את ההחלטה של יושב-ראש הכנסת להתערב כי אם הוא לא היה מתערב גם תשעה הסעיפים שאישרנו כאן לא היו מאושרים.

נירה שפק: אני מזכירה לכם שרק בגלל ההתערבות שלו התכנסה הוועדה ותשעת הסעיפים הללו עברו בהסכמה.

נירה שפק: אני חושבת שיו"ר הכנסת היה צריך להעלות את כל 37 הסעיפים ובדיון פתוח עם אנשי מקצוע ושאלות מצד קואליציה ואופוזיציה וכל מי שהיה רוצה להגיע היינו מקבלים החלטות.

נירה שפק: העמדה הזאת שלי מתחזקת יותר לאור דבריו של קיש כאן, שמבחינתו היינו יכולים להעלות יותר נושאים.

נירה שפק: אני אומרת: חבל שזה לא נעשה.

נירה שפק: גם לאור האמירה של חבר הכנסת קיש ולאור המכתב שהוא הוציא ב-24 באוקטובר, שמה שמפריע לו זה רק האנרגיה, לא ברור לי למה הורדנו את הדיור הממשלתי.

נירה שפק: הרי כולנו יודעים שמשבר הדיור וכל מה שקורה - - -

יצחק פינדרוס: הדיור הממשלתי זה משבר הדיור?

יצחק פינדרוס: זה הגורם למשבר הדיור.

יצחק פינדרוס: אם היו סוגרים את רשות מקרקעי ישראל לא היה משבר דיור.

נירה שפק: פינדרוס, אני קראתי את הסעיף, קראתי מה היה כתוב שם, התכוננתי לדיון הזה, ראיתי את הסעיף הזה והוא אושר.

נירה שפק: גם אם זה לא "מחבלים על הגדרות" ואם בין כה וכה העלינו את זה פה וזה אושר אז למה היה צריך את האקט האחרון של הורדת הידיים?

נירה שפק: אני מחזיקה כאן את מפת הסעיפים שאושרו, שרצו להעלות אותם: במשרד ראש הממשלה מחשב לכל ילד, מיגון ואבטחה, חוזה אחזקה וניקיון, סייבר, אם זה במשרד האוצר, אם זה במשרד לביטחון פנים: סוהרים, שוטרים, תיאום פעולות בשטחים, לא עברו סעיפים, משרד החינוך, משרד הרווחה, משרד הכלכלה והתעשייה: רשות לביוב ומים ממשלתית, בתי הסוהר, משרד השיכון, משרד החקלאות, המטה לביטחון לאומי שהוא כל כך חשוב לנו.

נירה שפק: כל הדברים האלה לצערי לא נכנסו ונשאלת השאלה למה.

נירה שפק: אני חושבת שמה שקרה כאן הוא לא היה אופוזיציה מול קואליציה.

נירה שפק: זה היה אופוזיציה לאזרחי מדינת ישראל.

נירה שפק: אני נגד החזקת תקציב כבן ערובה להשגת מטרות פוליטיות.

נירה שפק: אני חושבת שכשלנו בכך ש-37 הסעיפים לא עלו כאן.

נירה שפק: תודה.

אלכס קושניר: תודה רבה.

אלכס קושניר: מוסי, אתה רוצה להגיד משהו?

מוסי רז: עכשיו זה הצבעה על הרביזיה?

מוסי רז: אני רוצה לציין כך: אני שאלתי שאלות ולא קיבלתי את התשובות.

יצחק פינדרוס: שלחו את הרשימה.

מוסי רז: לא שלחו פירוט באילו ישובים מדובר.

מוסי רז: מדובר בישובים שהוקמו כולם בניגוד לחוק.

מוסי רז: בניגוד למה שאומר חברי הטוב חבר הכנסת ניר אורבך, אף אחד מהם לא אושר בממשלה.

יצחק פינדרוס: לכן צריך להחליף את הממשלה.

מוסי רז: הם הוקמו בתקופה של ממשלות שמפלגתך הייתה שותפה בהן.

יצחק פינדרוס: הן לא היו מספיק טובות.

מוסי רז: המינימום של השקיפות, להגיד לנו באילו ישובים מדובר, כדי שנדע מה מעללי הישוב, איך הוא הוקם, באיזו צורה, לא ניתן לנו כאן.

מוסי רז: אני חושב שזה חוסר אחריות מצד הוועדה, בלי קשר לשאלה הפוליטית.

מוסי רז: אני מבין שבשאלה הפוליטית אתם לא מסכימים איתי.

מוסי רז: עשו כאן צחוק מן הצורך שלנו לפקח על פעילות משרדי הממשלה, ממש עשו מזה צחוק.

מוסי רז: אם אלה הנסיבות, אם רק תשע מתוך 37 בקשות חשובות מגיעות היום, מדוע זה דווקא על ההתנחלויות הלא חוקיות?

מוסי רז: למה דווקא להן?

מוסי רז: אפשר לאשר רווחה, אפילו תיאום הפעולות בשטחים, אפשר לאשר הרבה דברים.

מוסי רז: למה דווקא על ההתנחלויות הלא חוקיות כאשר 28 מתוך 37 בקשות לא מאושרות?

מוסי רז: אני חושב שצריך לדחות את ההצבעה על הנושא הזה עד שיספקו תשובה על השאלה הפשוטה: באילו ישובים?

מוסי רז: אם מעבירים כסף לרשות מקומית לצורך פרויקטים בישוב אז שיגידו מה שם הישוב.

יצחק פינדרוס: אני מבקש להתייחס.

יצחק פינדרוס: נכנסתי לדיון והיה לי קצת מוזר ולכן גם הפרעתי.

יצחק פינדרוס: הבנתי שאנחנו באים לדיון ברביזיה של מוסי רז ושמעתי כאן

יצחק פינדרוס: נאום על כך שידענו שיואב קיש לא יוכל להיות כאן כי הוא הוזמן לראיון בתקשורת.

נירה שפק: לא ידענו.

יצחק פינדרוס: הוא אמר את זה מראש.

נירה שפק: לי לא.

יצחק פינדרוס: בדיון ברביזיה מקובל שמבקש הרביזיה מגיש בקשה לזכות דיבור, כך מתנהל דיון.

יצחק פינדרוס: אבל כן אגיד לך את מה שאני כן יודע.

יצחק פינדרוס: לא הייתי מעורב במשא ומתן אבל אני יודע, הסימפטום היה משרד האנרגיה.

יצחק פינדרוס: כשאתה מנהל דיאלוג ומשא ומתן, ועדת הסכמות כשמה כן היא: היא ועדת הסכמות, וכשאתה בוועדת הסכמות אומר כך, יואב אמר: אמרתי בוועדת הסכמות שכל מה שקשור לביטחון ורווחה אני בכלל לא מנהל עליו דיאלוג.

יצחק פינדרוס: הוא אמר: כל מה שמעבר לזה – וזה ההיגיון בעניין הבקשה של הדיור הממשלתי, וזה לא הדיור הציבורי אלא הדיור הממשלתי – כל מה שמעבר לזה אני מבקש שיתנהל כדיון.

יצחק פינדרוס: הייתה החלטה שייקוב הדין את ההר יתקיים דיון על משרד האנרגיה.

נירה שפק: זה לא נכון.

יצחק פינדרוס: את זה עשו באמצעות יושב-ראש הכנסת.

יצחק פינדרוס: על זה יואב התקומם ועל זה היה הדיון.

נירה שפק: אנחנו אומרים אחרת.

יצחק פינדרוס: אני אומר לך גם עכשיו, יואב דיבר איתי על דברים שאפילו בתוך האופוזיציה לא הייתה הסכמה עליהם, שאני אנסה לקדם את ההסכמות, בשביל להגיע להסכמות בכל מיני נושאים שבהם אפשר להגיע להסכמות.

יצחק פינדרוס: ראית, ברגע שהבנו שהוסיפו שני סעיפים, אמרנו: סעיף אחד כך, סעיף שני כך, נגמור את הסיפור.

יצחק פינדרוס: לקח לי 20 שניות להגיע להסכמות.

יצחק פינדרוס: אני אומר לך בכנות, מאוד פוגע כשאתה מקבל מכתב מיושב-ראש הכנסת, בלי דיאלוג, כאשר אתה אומר מראש: אני לא מתכוון לגעת בנושאים של ביטחון ורווחה, ואז אתה מקבל מכתב של יושב-ראש הכנסת.

נירה שפק: פינדרוס, בשביל הציבור ששומע את זה – התיאור שלך לא מדויק.

נירה שפק: הדבר האחרון שמיקי לוי רצה לעשות זה להתערב כיושב-ראש.

נירה שפק: נעשה הרבה כדי שהדיאלוג יקרה, אבל כשצד אחד מחליט: אני אגיד כמה ואני אגיד מה - - -

יצחק פינדרוס: על זה היה הוויכוח.

נירה שפק: ממש לא נכון.

אלכס קושניר: חבר'ה, אני לא מוכן לפתוח את הדיון הזה שוב.

אלכס קושניר: במשך שעתיים דיברנו על זה הבוקר.

אלכס קושניר: די.

אלכס קושניר: רביזיה של חבר הכנסת מוסי רז על פניות מס' 230–231: רשויות מקומיות.

אלכס קושניר: מי בעד? מי נגד?

אלכס קושניר: מי נמנע?

אלכס קושניר: בעד – 1

אלכס קושניר: הרביזיה לא אושרה.

אלכס קושניר: הרביזיה לא התקבלה.

אלכס קושניר: אם כך, הפנייה אושרה.

אלכס קושניר: תודה רבה.

אלכס קושניר: הישיבה נעולה.